Sejarah Penciptaan Stetoskop

Apabila memperkatakan tentang imej sebagai seorang doktor, kita pastinya terbayangkan stetoskop yang biasanya diganrung oleh para doktor di leher mereka. Stetoskop sudah menjadi satu kewajipan bagi seorang doktor terutamanya yang bekerja di klinik kesihatan dan di bahagian pesakit luar.

Stetoskop adalah alat perubatan akustik untuk mendengar "bunyi" dalaman haiwan atau badan manusia. Perkataan stetoskop ini berasal dari gabungan 2 perkataan bahasa Yunani iaitu stethos (dada) dan scopos (pemeriksaan).

Maka, secara bahasa mudahnya stetoskop adalah alatan perubatan untuk melakukan pemeriksaan pada dada manusia untuk memeriksa kadar pernafasan dan degupan gantung. Ianya membantu para doktor untuk membuat diagnosis awal keadaan pesakit sebelum membuat pemeriksaan lanjut.

Stetoskop yang biasa kita lihat pada zaman sekarang biasanya mempunyai resonator berbentuk cakera kulit yang akan diletakkan atau ditekapkan pada kulit pesakit dimana ianya mempunyai tiub yang akan bersambung dengan earpiece yang akan dimasukkan ke dalam telinga doktor yang membuat pemeriksaan.

Stetoskop dicipta oleh seorang doktor dari Perancis bernama René Laennec pada tahun 1816. Lalu, sebelum kewujudan stetoskop, bagaimanakan para doktor melakukan diagnosis seperti ini terhadap pesakit?

Sebelum kewujudan stetoskop, para doktor akan melakukan pemeriksaan sebegini secara manual iaitu teknik yang digelar perkusi dan auskultur (percussion and auscultation).

Mengikut kaedah ini, doktor akan memukul dada (secara perlahan) menggunakan hujung jari dan kemudiannya meletakkan telinga mereka rapat dan menyentuh dada pesakit. Perkara seperti ini sudah tentulah akan mewujudkan ketidak selesaan kepada doktor dan pesakit yang berbeza jantina.

Selain itu, pemeriksaan manual seperti ini kurang tepat memandangkan dalam sesetengah keadaan doktor yang melakukan pemeriksaan mungkin tidak dapat mendengar degupan jantung dan pernafasan dengan jelas terutamanya terhadap pesakit yang mempunyai masalah obesiti. Penggunaan stetoskop ternyata sekali dapat mengelakkan masalah seperti ini.

Seperti yang dinyatakan di atas, penciptaan stetoskop ini dikreditkan kepada René Théophile Hyacinthe Laënnec, seorang ketua doktor di Hospital Necker. Sama seperti sebahagian besar doktor pada ketika itu, beliau amat mahir dengan teknik percussion dan auscultation untuk membuat diagnostik awal kepada pesakit.

Walau bagaimanapun, beliau masih belum berpuas hati dengan ketepan hasil diagnostik menggunakan kaedah ini. Selain itu, beliau masih mencari solusi untuk ketidakupayaan pakar perubatan untuk menggunakan kaedah ini pada golongan obes.

Selain keadaan tidak selesa antara pesakit dan doktor berlainan jantina, beliau juga tidak menggemari keadaan yang dianggap menjijikkan apabila terpaksa membuat pemeriksaan pada pesakit yang tidak menjaga kebersihan diri mereka. Ianya tentulah kurang selasa apabila terpaksa meletakkan telinganya rapat pada dada pesakit.

Terdapat satu peristiwa menarik pada tahun 1816 yang telah memberikannya ilham untuk mencipta alat perubatan yang dikenali sebagai stetoskop ini. Pada hari kejadian, beliau mempunyai temujanji dengan seorang wanita yang dipercayai mempunyai masalah jantung.

Walau bagaimanapun, kerana masalah yang tidak dapat dielakkan beliau telah keluar lambat dari rumahnya. Keadaan ini memaksanya untuk menggunakan jalan pintas untuk menuju ke hospital. Jalan pintas yang digunakan ini telah membawanya melintasi kawasan taman permainan.

Kelihatan beberapa orang kanak-kanak sedang bergelak ketawa sambil bermain disitu. Namun, ada satu perlakuan mereka yang telah menarik minatnya dan memberinya ilham kepada penciptaan stetoskop. Beliau terlihat sepasang kanak-kanak sedang bermain dengan sebatang kayu panjang.

Apabila seorang daripada kanak-kanak tersebut meletakkan hujung kayu berdekatan telinganya, seorang kanak-kanak lagi yang berada di penghujung kayu yang satu lagi akan membuat beberapa bunyi ketukan. Bunyi ini kemudiannya akan dapat didengari oleh kanak-kanak yang meletakkan hujung kayu berhampiran telinganya itu.

Walaupun perlakuan kanak-kanak tersebut nampak biasa sahaja, ia mempunyai penjalasan dari segi sains yang sangat menarik. Ketukan yang dilakukan oleh kanak-kanak tersebut akan menghasilkan getaran yang lebih mudah bergerak melalui medium pepejal.

Dalam pepejal, molekul-molekulnya berada sangat antara sama sama lain (jika dibandingkan dengan cecair dan gas). Kesan getaran yang dilakukan akan lebih mudah disebarkan kepada molekul-molekul lain berhampiran dengannya. Disebabkan itulah kanak-kanak yang meletakkan telinga berdekatan hujung kayu dapat mendengar ketukan dengan jelas walaupun kedua-dua kanak-kanak tersebut berada jauh antara satu sama lain.

René Laennec amat kagum dengan apa yang baru dilihatnya dan ingin mencuba mengaplikasikannya pada pesakit yang mempunyai temujanji dengannya itu. Beliau telah menggulungkan sehelai kertas menjadi bentuk silinder dan meletakkan satu bhagian kertas tersebut rapat pada dada pesakitnya.

Beliau amat kagum dan terkejut dengan percubaan pertama kalinya itu. Menurutnya, beliau dapat mendengar degupan jantung pesakitnya dengan lebih jelas. Beliau kemudiannya telah membuat beberapa kali penambahbaikan pada kaedah tersebut antara tahu 1816 hingga 1819 sehingga dapat menghasilkan model stetoskop yang dianggap terbaik buatnya.

Penciptaan alatan perubatan dikenali sebagai stetoskop ini membolehkannya menjadi doktor perubatan pertama yang berupaya mengesan dan membuat diagnosis terhadap bronchiectasis, emphysema, pleurisy hemorrhagic, pneumothorax dan infarct paru-paru.

Walaupun stetoskop mengalami beberapa perubahan besar daripada segi berat, kualiti akustik dan reka bentuk, prinsip asas penggunaannya tetap sama sejak awal penciptaannya dan kini merupakan alat diagnostik yang diterima secara meluas dan penting dalam bidang perubatan


10 Bunga Paling Busuk di Dunia

Kita biasanya akan mengaitkan bunga dengan rupanya yang cantik, berwarna warni dan baunya yang wangi. Namun, terdapat juga beberapa jenis bunga yang kelihatan cantik tetapi mempunyai bau yang busuk.

Biasanya, bunga yang mengeluarkan bau busuk ini adalah untuk menarik ejen atau mangsa. Ada antaranya merupakan bunga hiasan dan ada yang hidup secara liar. Berikut adalah senarai 10 bunga paling busuk dalam dunia.

Bunga yang juga dikenali sebagai Paip Belanda dan Bunga Pelican Gergasi ini adalah tumbuhan hiasan asli Brazil. Bunga yang berwarna merah ini mengeluarkan bau seperti najis untuk menarik perhatian pelbagai jenis serangga bagi membantu proses pendebungaannya. Teksturnya yang berkilat menambah lagi tarikan kepada serangga.

Tumbuhan yang berasal dari Afrika Selatan ini juga dikenali sebagai Pokok Katak. Bunga pokok ini mengeluarkan bau busuk seperti bau daging mereput untuk menarik perhatian serangga bagi membantu proses pendebungaan.

Stapelia Gigantea adalah bunga yang besar dan tumbuh sehingga 35 cm diameter. Ia terdapat dalam variasi warna kuning dan merah. Bunga ini sering menjadi tanaman perhiasan walaupun baunya yang busuk.

Pokok ini juga dikenali dengan pelbagai nama seperti Jack in the Pulpit, Adder's Root, Wild Arum, Starch Root dan banyak lagi. Walau apa pun gelarannya, semua orang bersetuju bahawa bunga ini mengeluarkan bau seperti najis.

Tumbuhan ini banyak terdapat di Eropah dan Turki dan biasanya tumbuh di hutan. Tumbuhan ini menggunakan baunya yang busuk dan spadiksnya yang berwarna ungu untuk menarik perhatian serangga.

Selain itu, tumbuhan ini juga boleh dimakan jika ia dikeringkan dan dimasak dengan betul. Sekiranya asid oksalik di dalam tumbuhan ini tidak dikeluarkan dengan betul ia boleh menjadi beracun apabila dimakan.

Bunga ini juga dikenali dengan nama Arum Lily Kuda Mati. Ia mungkin dinamakan sedemikian kerana penampilan dan baunya yang busuk. Bunga ini adalah tumbuhan asli Corsica dan Kepulauan Balearic di Sepanyol.

Tumbuhan temogenik ini mempunyai bunga yang mengeluarkan bau seperti daging busuk bagi menarik serangga untuk membantu proses pendebungaan.

Tumbuhan ini juga dikenali sebagai Swamp Lantern atau Western Skunk Cabbage dan biasanya ditemui di kawasan paya dan raya di Pasifik. Dengan kelopak hijau yang besar, tumbuhan gergasi ini mempunyai bunga berwarna kuning yang mengeluarkan bau yang busuk ketika ia mekar.

Bau yang dihasilkan juga agak lama walaupun bunga itu telah mengering. Bau itu menjadi ejen pemikat serangga bagi membantu proses pendebungaan. Selain itu, baunya juga dikatakan sama spesies tumbuhan Eastern Skunk Cabbage.

Tumbuhan ini mempunyai pelbagai nama lain seperti Arum Hitam, Lily Voodoo, Lily Ular, Lily Busuk dan Arum Naga. Buka ini berasal dari negara Balkan dan beberapa bahagian di Turki.

Tumbuhan ini mempunyai bunga yang canti berwarna ungu kemerah-merahan tetapi mengeluarkan bau yang tidak menyenangkan. Ia mengeluarkan bau seperti bangkai untuk menarik ejen pendebungaan. Kini, terdapat laporan bahawa bunga ini telah dibiakkan di Amerika Utara.

Tumbuhan ini adalah sejenis tumbuhan parasit yang berasal dari Afrika Selatan. Ia tidak mempunyai klorofil dan tumbuh di tanah kecuali bunganya. Bunga tumbuhan ini mengeluarkan bau seperti najis untuk menarik perhatian serangga.

Selain itu, ia juga memerangkap serangga dalam masa yang singkat untuk memudahkan proses pendebungaan. Baunya yang busuk ini dihasilkan oleh osmophores iaitu kawasan lembut di sekitar kelopak bunganya. Tumbuhan ini menghasilkan buah yang tumbuh di tanah dan mengambil masa hampir dua tahun untuk masak.

Selain merupakan bunga tunggal terbesar di dunia, ia juga merupakan salah satu bunga paling busuk. Rafflesia cantik untuk dilihat tetapi bukan untuk dihidu. Bunga yang biasanya ditemui di hutan hujan Malaysia dan Indonesia ini mempunyai berat sekitar 10 kg dan berukuran tiga kaki diameter.

Bunga ini adalah tumbuhan parasit dan tidak mempunyai akar, daun atau batang. Walaupun Refflesia mengeluarkan bau busuk tetapi ia bukanlah seperti bau bangkai. Seperti bunga busuk yang lain, ia bertujuan untuk menarik perhatian serangga yang menjadi ejen pendebungaan.

Bunga ini juga dikenali sebagai Titan Arum, Bunga Mayat atau Bunga Bangkai dan berasal dari hutan hujan Sumatera, Indonesia. Tumbuhan ini merupakan jabakan bunga tanpa cabang atau batang terbesar dunia.

Bunga ini mungkin berkembang sekali dalam masa satu hingga 10 tahun lamanya dan ia bertahan sehingga satu hari sahaja. Ketika ia mekar, bunga ini akan menghasilkan bau busuk seperti bangkai mamalia. Oleh itu, ia dikelaskan sebagai carrion flower (bunga bangkai).

Tempat pertama dalam senarai bunga paling busuk dipegang oleh Bulbophyllum Phalaenopsis. Bunga ini berasal dari pulau Papua New Guinea dan dikelaskan dalam kategori orkid. Bunga ini biasanya berwarna seperti putih, krim, merah dan ungu.

Bunga ini mengeluarkan bau daging membusuk yang kuat bagi tujuan menarik serangga sebagai ejen pendebungaan. Bunga ini adalah yang paling besar dalam keluarganya dengan rentang daunnya berukuran sekitar empat kaki lebar. Walaupun busuk, bunga ini ditanam secara meluas.


Misteri Jambatan Adam : Penghubung Sri Lanka dan India Yang Tenggelam di Lautan

Pelbagai teori berkenaan bentuk pembentukan muka bumi disebutkan, dengan beberapa pandangan menyatakan; satu masa dulu daratan yang ada sebenarnya berhubung di antara satu sama lain.

Salah satu lokasi yang benar-benar membuktikan teori tersebut adalah 'Adam's Bridge' atau 'Jambatan Adam,' dipercayai laluan yang digunakan oleh manusia pertama bumi, Adam as. ketika Baginda menuju ke lokasi yang kini dikenali sebagai Gunung Adam di Sri Lanka.

Selain dikaitkan dengan Adam as., legenda berkenaan Dewa Rama dalam hikayat Ramayana juga menyifatkan laluan yang kini tenggelam ini sebenarnya jambatan yang dibina oleh Hanuman dan tenteranya, bagi membolehkan Rama menyelamatkan isterinya Sita yang diculik.

Bagi penganut agama Hindu, laluan ini dikenali sebagai 'Jambatan Rama.' Kami sudah menceritakan tentang kisah itu dalam artikel ini.

Walau apa pun kepercayaan yang ada, sama ada diceritakan secara sahih, fakta atau legenda - apa yang kita tahu Jambatan Adam memang ada. Jadi mari kita pelajari serba sedikit berkenaan laluan unik ini.

Sekiranya anda amati peta dunia ketika ini, hujung Sri Lanka dan India dipisahkan oleh satu selat yang dikenali sebagai Selat Palk; dinamakan sempena nama Robert Palk yang pernah menjadi gabenor British di Madras.

Selat Palk merupakan sebuah selat dengan panjang 64 km memisahkan kedua-dua negara itu. Tidak jauh daripada Selat Palk, wujud beberapa kawasan pasir dan pulau batu karang yang memisahkan Pulau Pamban di India dengan Pulau Mannar di Sri Lanka.

Berdasarkan rekod sejarah yang kita ketahui sekarang - 500 tahun dahulu Sri Lanka sebenarnya bersambung dengan tanah besar India; menjadikan Sri Lanka sebenarnya sebuah semenanjung, sama seperti kita.

Laluan ini bagaimanapun musnah, selepas satu kejadian bencana ribut yang berlaku pada tahun 1480 - memisahkan kawasan yang kini kita kenali sebagai Sri Lanka dengan tanah besarnya.

Hasil daripada bencana itu, Sri Lanka kini menjadi sebuah pulau.

Mempunyai panjang 48 km sekiranya diukur daripada penghujung India ke penghujung Sri Lanka, Jambatan Adam yang ada sekarang adalah gugusan tanah yang dibentuk daripada 103 buah kumpulan batu karang dan pasir yang melengkung bentuknya.

Walaupun ketika waktu air surut, kawasan ini tetap akan ditenggelami air sedalam 1 meter yang menghalang laluan ini daripada digunakan.

Rekod terawal tentang Jambatan Adam ini memang terkandung dalam hikayat Ramayana, seperti yang telah kami nyatakan di atas.

Rekod masyarakat luar pula hanya ditemui pada abad ke 9, hasil catatan seorang ahli geografi Parsi bernama Ibn Khordadbeh ketika zaman pemerintahan Khalifah Abbasiyah.

Dalam buku beliau yang berjudul 'Kitab al-Masalik w'al-Mamalik' atau 'Buku Tentang Laluan dan Kerajaan,' Ibn Khordadbeh menceritakan tentang laluan-laluan perdagangan utama yang digunakan oleh pedagang Muslim sehingga mereka mampu tiba di Jepun, Korea dan China serta beberapa kawasan sekitarnya.

Dicatatkan dengan nama 'Set Bandhai' dalam bukunya yang membawa makna 'jambatan di tengah lautan,' catatan ini menunjukkan memang wujud satu laluan yang menghubungkan dua kawasan terbabit dan laluan ini bunyinya mirip sebuah jambatan biasa yang dibina manusia.

Oleh kerana disebutkan dalam hikayat kepercayaan masyarakat Hindu, jadi kajian oleh orang India melibatkan Jambatan Adam kerap kali dilakukan.

Seorang geologis yang mengabdikan hidupnya bagi memelihara 'Ram Sethu' (nama Jambatan Adam dalam bahasa Tamil iaitu 'Jambatan Rama') bernama Dr Badrinarayanan, telah melakukan beberapa kajian yang mendalam tentang misteri di sebalik kewujudan Jambatan Adam.

Dalam kaji selidik yang dijalankan bersama Jabatan Kajian Geografi India, Dr Badrinarayanan mendapati bahawa laluan yang kita namakan sebagai Jambatan Adam ketika ini sebenarnya dibina oleh tangan manusia; bukan sesuatu yang terbentuk secara semula jadi.

Dengan menggunakan mesin penggali pada kedalaman 6 meter di bawah dasar permukaan lautan, didapati wujudnya lapisan-lapisan batu berlapis-lapis, seolah-olah struktur penyokong dalam membina jambatan dibentuk.

Apabila kajian terhadap usia batu itu dilakukan, didapati batu yang kini sudah tenggelam agak dalam itu berusia 7,000 tahun sementara pasir di bawahnya baru berusia 4,000 tahun.

Berikutan ketidaksamaan ini, wujud teori yang belum dapat dibuktikan bahawa ada pihak yang membawa batu-batu itu ke situ bagi tujuan pembinaan jambatan.

Berdasarkan kajian Dr. Badrinarayanan, beliau percaya jambatan itu dibentuk sekitar 4,000 ke 5,800 tahun dahulu, dibina menggunakan batu yang diambil daripada Pulau Pamban.

Dalam usaha menggali yang dijalankan, pasukan Dr. Badrinarayanan juga menemui kewujudan mata air panas yang menyebabkan suhu air mampu mencecah 60 ke 70 darjah celcius; menunjukkan bahawa ada aktiviti gunung berapi yang aktif terletak berhampiran dengan Jambatan Adam.

Sehingga kini, dakwaan sama ada Jambatan Adam atau Ram Sethu ini benar-benar terbentuk secara semulajadi atau memang jambatan buatan manusia belum dapat dipastikan.

Jika penyelidikan dan dakwaan Dr. Badrinarayanan benar dan Jambatan Adam memang buatan orang - sukar untuk dibayangkan bagaimana saiz manusia yang membuatnya.

Ini kerana batuan yang terbentuk itu mempunyai saiz 2 ke 3 kilometer lebarnya dengan panjang 48 km - layak dikatakan bukan hasil kerja manusia bersaiz biasa macam kita.

Ram Setu was man-made, says Science Channel: All you need to know about prehistoric Adam's Bridge


Apa Yang Akan Berlaku Jika Kita Bunuh Semua Nyamuk Yang Ada Di Bumi?

Mungkin kedengaran seperti pelik bahawa serangga yang sangat kecil boleh menyebabkan bahaya yang dahsyat, namun ia adalah benar.

Dan nyamuk, boleh dianggap sebagai makhluk yang paling berbahaya di Bumi. Serangga ini menghisap darah anda dan menyebarkan penyakit yang membunuh hampir 1 juta orang setiap tahun.

Ia menyebarkan penyakit seperti malaria, demam kuning dan virus denggi, yang dilakukan dengan menghisap darah mereka yang mempunyai penyakit-penyakit ini dan kemudiannya menyuntik air liurnya ke dalam badan anda.

Air liur ini memasuki saluran darah anda dan menyebabkan anda dijangkiti apa sahaja penyakit yang dibawa nyamuk. Malah, haiwan dan haiwan ternakan di seluruh dunia menderita akibat bahana nyamuk.

Satu gigitan sahaja sudah boleh membunuh. Jadi, bagaimana caranya untuk kita menghapuskan serangga ini?

Sebelum itu, kita harus mengetahui berapa banyak nyamuk yang ada di dunia dan itu merupakan sesuatu yang sangat sukar. Dianggarkan terdapat sekitar 7 trilion ekor nyamuk di Alaska sahaja.

Disebabkan pemanasam global dan peningkatan suhu laut, nyamuk kini boleh hidup di kawasan seperti ini. Dan dicampurkan dengan nyamuk di bahagian lain, amat sukar untuk kita tentukan berapa jumlah sebenar.

Yang pertama, menggunakan kelawar. Ini kerana kelawar memakan nyamuk tanpa sebarang risiko dan mampu memakan 600 ekor nyamuk dalam sejam.

Jadi jika kita mempunyai kelawar yang cukup, secara teorinya kita boleh melenyapkan populasi nyamuk di dunia.

Tetapi, kita akan berhadapan dengan masalah baru iaitu langit-langit di seluruh dunia dipenuhi dengan kelawar dan ini bukanlah satu idea yang baik.

Satu lagi perkara yang kita perlu faham adalah bagaimana nyamuk membiak. Mungkin anda berasakan bahawa nyamuk menghisap darah kerana darah anda lazat dan nyamuk itu lapar.

Sebaliknya, darah tersebut bukan digunakan untuk mengenyangkan perutnya tetapi untuk larva nyamuk.

Jika kita ingin menghentikan proses pembiakan nyamuk, kita harus hapuskan darah kita yang mana juga bukan satu idea yang boleh digunapakai.

Satu lagi cara yang mungkin adalah dengan melepaskan nyamuk jantan yang diubahsuai secara genetik di mana ia tidak menggigit dan hanya boleh menghasilkan keturunan steril.

Ia mungkin mengambil masa beberapa dekad, tetapi dengan jumlah nyamuk ini yang cukup, seluruh populasi nyamuk boleh dihapuskan.

Yang paling jelas adalah berjuta-juta manusia tidak lagi sakit dan mati akibat nyamuk setiap tahun. Anda boleh berkhemah di hutan tanpa bimbang digigit nyamuk.

Malah, haiwan-haiwan juga akan menjadi lebih selamat. Ya, banyak perkara baik yang akan berlaku jika kita menghapuskan nyamuk.

Bagaimana pula dengan kitaran hidup? Bukankah nyamuk menyumbang kepada kitaran makanan?

Walaupun sesetengah burung, kelawar dan katak banyak memakan nyamuk, tetapi serangga ini bukanlah sebahagian besar daripada pemakanan makhluk lain dan haiwan-haiwan ini masih mampu meneruskan hidup tanpa nyamuk.

Dan walaupun nyamuk melakukan pendebungaan tumbuh-tumbuhan, ia juga tidak memainkan peranan yang besar dalam hal ini.

Tetapi, adakah menghapuskan nyamuk adalah perkara yang betul untuk dilakukan?

Kita perlu tahu bahawa daripada beribu-ribu spesis nyamuk yang wujud, hanya 6 daripadanya sahaja yang menggigit kita dan menyebarkan penyakit.

Malah, terdapat teori bahawa nyamuk mungkin membantu dalam melindungi hutan hujan Amazon.

Ini kerana nyamuk-nyamuk ini tersangat berbahaya dan menjengkelkan manusia yang cuba untuk membalak di kawasan ini.

Konklusinya, nyamuk sebenarnya mempunyai peranan tersendiri dalam kehidupan namun jika kita menghapuskan seluruh populasinya, kita masih mampu meneruskan hidup seperti biasa.


Terlalu Sopan Hingga Mengorbankan Diri - Masalah Tekanan Pekerja di Jepun

Seorang penjawat perkhidmatan awam baru saja menyesuaikan diri dengan tuntutan kerja yang ada, selepas mula bertugas beberapa bulan. Muncul seorang pekerja baru. Bimbang tidak faham tugasannya, pekerja baru itu - seorang wanita, meminta agar diwujudkan buku panduan bagi membolehkan pekerja baru seperti dirinya faham akan tugasan sebenar yang perlu dilakukan.

Idea itu kelihatan baik pada dasarnya, namun pekerja senior itu sudah sarat jadualnya dan berharap agar wanita itu boleh belajar melalui observasi, sama seperti orang lain. Namun kerana tak sampai hati, diamkan saja dan menjawab berkata ok.

Untuk beberapa bulan berikutnya, pekerja wanita itu kerap bertanyakan tentang buku panduan yang dijanjikan - walaupun sedar beban kerja si senior agak padat. Pertanyaan itu yang kerap kali tiba tanpa sebarang solusi mampu ditawarkan, membuatkan si senior rasa keliru dan tidak berdaya.

Rasa bersalah mula menyerang si senior - sehinggakan dia mula mengambil alih tugasan yang sepatutnya disiapkan pekerja wanita itu, hanya semata-mata enggan disalahkan sekiranya tugasan itu gagal disiapkan dengan baik ekoran ketiadaan buku panduan. Tekanan yang dihadapi memuncak dan senior itu mula mengalami gangguan tidur dan tidak lagi berselera untuk makan dek tekanan kerja.

Pekerja wanita itu malangnya jadi lebih mendesak, selepas tidak diajak masuk dalam perbincangan melibatkan syarikat, menambah tekanan yang ada. Akhirnya, pekerja senior itu pengsan selepas tiba di rumah dan dikejarkan ke hospital. Tekanan yang dihadapi direkodkan sebagai masalah depresi yang ekstrim - membuatkan dirinya tidak sangka walaupun baru saja bergelar seorang graduan tidak lama dahulu, nasibnya kini sedemikian rupa.

Kisah seperti itu merupakan antara kisah yang kerap kali didengari oleh Takahiro Kato (bukan nama sebenar), seorang profesor neuropsikiatri dari Universiti Kyushu di Jepun. Kato percaya kes tekanan itu merupakan satu bentuk kemurungan moden yang biasanya dianggap sebagai tekanan biasa tempat kerja, tanpa ramai menyedari kesannya pada kesihatan sendiri.

Berbeza dengan cara memahami tekanan seperti di barat atau majoriti negara lain, orang Jepun melihat kemurungan sebagai sesuatu yang normal - produk akibat keletihan yang akan hadir selepas seseorang telah bekerja dengan keras.

Setiap pekerja ada tahap tekanan yang mampu mereka hadapi namun satu factor serupa sama seperti kes yang diceritakan, adalah pesakit itu sendiri sebenarnya tahu punca serta sebab kenapa mereka tertekan, namun takut atau malu untuk berhadapan dengan punca tekanan itu.

Kebiasaannya kes seperti ini melibatkan golongan muda; generasi yang lahir selepas 1970 - usia di mana mereka masih lagi takut untuk mempertahankan pandangan sendiri dan enggan bertindak menegur dan mengecilkan hati orang lain. Ini menyebabkan pekerja-pekerja ini meneruskan kerja dibelenggu rasa bersalah, tidak selesa serta sering menyalahkan diri sendiri sekiranya sesuatu yang tidak betul berlaku.

Budaya Jepun dalam membesarkan anak-anak juga bagi Prof. Kato, agak bercanggah dengan etos budaya kerja barat yang semakin menjadi amalan utama di negara tersebut.

Satu ketika dulu, negara Jepun meletakkan matlamat untuk membangunkan ekonomi dengan sangat pesat selepas tewas dalam perang dunia kedua. Pada ketika ini, golongan lelaki digalakkan menjadi seseorang yang perlu sibuk bekerja dan kaum ibu pula diberikan tanggungjawab sepenuhnya dalam membesarkan anak-anak.

Hubungan ibu dan anak serta kebergantungan anak kepada ibunya menjadi simbol kepada keutuhan hubungan kekeluargaan di Jepun, namun bagi Kato generasi baru yang lahir ketika itu kukuh dari segi mentalnya kerana mereka mampu melihat bagaimana kuatnya ayah mereka bekerja. Perubahan zaman mengubah amalan keibu-bapaan bercorak tradisional ini, seterusnya mempengaruhi pemikiran anak-anak Jepun generasi selepas itu seakan takut untuk membuat keputusan sendiri bahkan cukup gementar untuk meluahkan isi hati mereka yang sebenar - berbeza dengan generasi sebelum mereka.

Perubahan sistem pendidikan Jepun melaksanakan dasar yang terlalu mementingkan minat pelajar juga dikritik Prof. Kato, gagal memacu ekonomi Jepun ke tahap yang lebih tinggi dek terlalu mengejar minat pelajar. Kato percaya sistem yang dikenali sebagai 'yutori kyoiku' itu sebenarnya telah menghancurkan jati diri pelajar, seterusnya melahirkan generasi baru yang bekerja hanya bergantung kepada minat dan agak lembik dalam bertindak.

Selepas era 1990-an di mana gelombang kebangkitan ekonomi Jepun mula perlahan dan cara kerja tradisional mula diganti dengan kaedah baru, pekerja muda Jepun mula menghadapi kesukaran untuk menyesuaikan diri. Kajian Kato menunjukkan terlalu ramai pekerja yang berhadapan kesukaran untuk menjadi seorang individu sebenar di pejabat khasnya melibatkan mereka yang kurang bersosial.

Akibat daripada itu, kebanyakan daripada mereka memendam rasa, menyedari apa yang mereka lakukan sebenarnya tidak sihat - namun cenderung untuk terus mendiamkan diri dan berlakon seakan semuanya baik kerana tidak mahu mengecewakan atau menyakitkan hati orang lain.

Kajian Kato yang diperbesarkan pada tahun 2011 membuktikan bahawa dia menemui dapatan yang sama di beberapa negara lain, selepas menganalisa rekod 247 orang psikiatri dari Taiwan, Australia, Bangladesh dan Korea Selatan. Kajian tentang negara Taiwan misalnya menunjukkan kadar kemurungan pekerja di negara tersebut jauh melebihi kadar yang berlaku di Jepun.

Perubahan globalisasi dilihat sebagai satu perubahan yang bukan mampu ditangani setiap lapisan pekerja, dengan kebanyakan pekerja hanya memilih untuk senyap dan berlakon seakan tiada apa dan terus mengorbankan kesihatan mental mereka.

Pekerja senior yang pengsan akibat tekanan kerana diminta untuk melatih pekerja baru itu kembali memulakan kerjanya selepas tamat tempoh cuti. Namun selepas insiden tersebut, dia mendapati suasana pejabat yang menantinya berbeza. Dia diberikan layanan istimewa, tidak lagi diganggu serta dibantu sebaik mungkin oleh pekerja di sekelilingnya.

Masalah baru pula muncul - dia mula rasa tekanan dalam meyakinkan rakan sepejabatnya yang lain bahawa dia baik dan dia sihat.

Bagaimanapun, pengalaman dibantu ahli psikiatri dalam menangani masalah sedemikian mula membantu beliau berdepan dengan tekanan-tekanan bentuk baru itu. Lelaki itu mula memfokuskan hanya kepada tanggungjawab pekerjaan dan meninggalkan aspek-aspek sosial di antara pekerja yang memerlukan seseorang mengurus pelbagai jenis dinamik yang boleh wujud.

Pekerja itu dikatakan sudah mula dapat menerima bahawa setiap manusia ada batasan beban yang boleh dipikul. Bagi dirinya, dia mula berani untuk berkata 'tidak' bagi menolak permintaan rakan sepejabat lain, yang akhirnya akan menghantui dirinya.

Jika sebelum itu dia kurang selesa untuk berkomunikasi dengan seseorang individu yang membuatkan dirinya rasa kurang senang, kini dia lebih berani untuk bercakap dengan lebih terbuka dalam usaha melindungi dirinya di tempat kerja.

Artikel ini adalah terjemahan dan olahan semula artikel A ‘Modern’ Depression Is Creeping Into Japanese Workplaces yang diterbitkan pada 16 Oktober 2019 oleh The Atlantic.


Ini Sebab Mengapa Gamat Tersangat Mahal

Timun adalah makanan yang dijual dengan harga yang begitu murah dan sangat mudah didapati di mana-mana.

Namun bagi timun laut atau lebih dikenali sebagai gamat, harganya jauh berbeza di mana ia boleh mencecah sehingga RM12,000 sekilogram.

Malah, disebabkan ia terlalu berharga, manusia sanggup mempertaruhkan nyawa untuk mendapatkannya. Jadi, apa yang membuatkan gamat tersangat mahal?

Mungkin tidak kelihatan dari segi rupanya, namun gamat adalah makhluk yang agak unik. Menurut Steven Purcell, salah seorang pakar gamat di dunia, haiwan unik ini tidak mempunyai anggota badan dan tidak mempunyai mata.

Ia memiliki mulut dan juga dubur, serta sejumlah organ-organ di dalamnya.

Haiwan pelik ini telah menjadi makanan istimewa di Asia selama berabad-abad, di mana orang-orang kaya akan menikmati haiwan ini sebagai makanan berkhasiat yang kaya protein.

Namun, permintaan kepada gamat ini hanyalah melonjak pada tahun 1980-an.

Golongan kelas pertengahan yang semakin berkembang di China bermakna lebih ramai orang mampu menikmat makanan mewah ini.

Hari ini, gamat biasanya dikeringkan dan dibungkus dalam kotak hiasan, kemudian diberikan sebagai hadiah termasuk dalam majlis-majlis khas.

Jadi, semakin menarik dan luar biasa rupa gamat tersebut, ia semakin dihargai serta semakin mahal. Sebagai contoh, semakin berduri gamat itu, semakin tinggi harganya.

Dan daripada kira-kira 1,250 spesis gamat yang berlainan di dunia, gamat Jepun adalah yang paling berharga.

Jika dibandingkan dengan jenis-jenis lain, seperti Golden Sandfish, Dragonfish dan Curry Fish, gamat Jepun adalah yang paling mahal di pasaran dengan harga mencecah RM14,000 sekilogram.

Dan jika anda memesan gamat biasa daripada Amazon sekalipun, anda perlu membayar hampir RM700 sepinggan.

Selain daripada rupa bentuknya, para peniaga timun juga menghargai gamat yang mempunyai badan yang tebal dan kenyal.

Salah satu sebab mengapa haiwan ini tersangat mahal adalah ia mengandungi kandungan kimia yang dikenali sebagai glukosa glikosaminoglycan pada kulitnya.

Bahan kimia ini digunakan oleh orang di seluruh Asia berabad lamanya untuk merawat masalah sendi seperti arthritis.

Yang terbaru, orang di Eropah menggunakannya untuk merawat sesetengah kanser dan mengurangkan darah beku.

Dengan ini, kegilaan terhadap gamat datang dari seluruh kawasan di dunia, iaitu permintaan tinggi oleh orang Asia untuk makanan istimewa dan minat baharu daripada syarikat-syarikat farmaseutikal Barat.

Sebagai tindak balas, banyak negara telah berani menangkap spesies tempatan mereka. Dari Maghribi ke Amerika Syarikat ke Papua New Guinea, semua orang mahu terlibat dalam perdagangan gamat.

Ia merebak dari sebuah negara ke negara lain dengan begitu cepat. Sebagai contoh, dari tahun 1996 hingga 2011, jumlah negara yang mengeksport gamat melonjak daripada 35 kepada 83.

Malangnya, gamat tidak mampu untuk bertahan dengan tekanan ini. Sebagai contoh, di Yucatan, Mexico, para penyelam mendapati bahawa berlaku penurunan sebanyak 95% daripada hasil tangkapan mereka hanya di antara tahun 2012 dan 2015.

Dan ini telah menjadi masalah yang serius kepada semua orang.

Namun, ia juga menjadikan harga gamat melonjak naik kerana ia semakin sukar ditemui.

Harga purata meningkat hampir 17% di seluruh dunia di antara tahun 2011 dan 2016.

Para penyelam sanggup mempertaruhkan nyawa mereka dengan menyelam ke kedalaman yang tinggi hanya untuk mendapatkan spesis yang jarang ditemui.

Di sesetengah negara, mereka ini melakukannya tanpa latihan dan di negara-negara tropikal, ramai penyelam menjadi lumpuh melalui penyakit penyahmampatan.

Setakat ini, sekurang-kurangnya 40 penyelam Yucatan terkorban dalam usaha menangkap gamat. Dan ketika permintaan semakin meningkat, ia juga diikuti oleh masalah yang semakin membimbangkan.

Daripada 70 atau lebih spesis yang dieskploitasikan, 7 daripadanya kini diklasifikasikan sebagai terancam.

Semua ini berlaku disebabkan oleh eksploitasi, yang memaksa banyak syarikat perikanan di seluruh dunia ditutup dan merosakkan ekonomi tempatan.

Jadi, kenapa kita tak menternak gamat dan membiarkan gamat liar tidak terganggu?

Hal ini adalah kerana menternak gamat adalah satu proses yang sangat sukar kerana banyak larva gamat mati sebelum mencapai tahap kematangan.

Dan mana-mana gamat yang berjaya melepasi tempoh ini memerlukan 2 hingga 6 tahun untuk membesar ke saiz yang boleh dipasarkan.

Ia membuatkan penangkapan gamat liar lebih dipilih lebih-lebih lagi oleh penduduk setempat.

Walaupun semakin berkurangan, gamat masih mendapat permintaan tinggi di seluruh dunia disebabkan oleh khasiatnya dan fungsinya sebagai makanan istimewa orang Asia.


Benarkah Sejarah Kung Fu Berasal Dari India

Jika kita sebutkan "Kung Fu", sudah tentu secara tidak langsung kita akan mengaitkannya dengan negara China.

Ia juga disebut sebagai wushu dan quanfa. Di China, ia merujuk kepada sebarang kajian, pembelajaran atau amalan yang memerlukan kesabaran, tenaga dan masa untuk diselesaikan.

Dalam makna aslinya, Kung Fu boleh merujuk kepada sebarang disiplin atau kemahiran yang dicapai melalui kerja keras dan amalan, tidak semestinya seni mempertahankan diri.

Namun, dari manakah asalnya Kung Fu ini dan bagaimana ia boleh menjadi seni mempertahankan diri?

Orang Cina percaya bahawa pengasas Kung fu adalah seorang sami Buddha India.

Menurut cerita Shaolin, pengasas Kung Fu adalah seorang sami Buddha India yang bernama Bodhidharma, atau "Tamo" dalam bahasa Cina.

Pada suatu ketika, Tamo mengembara ke China untuk bertemu dengan Maharaja.

Ketika itu, Maharaja telah mengarahkan sami-sami Buddha untuk menterjemahkan teks-teks Budha dari bahasa Sanksrit ke bahasa Cina.

Tujuannya adalah untuk membolehkan penduduk umum untuk memiliki kebolehan mengamalkan agama ini.

Ini dilihatkan sebagai satu projek mulia, namun apabila Maharaja percaya ini menjadi laluannya ke Nirvana, Tamo tidak bersetuju.

Pandangan Tamo terhadap Buddha adalah seseorang itu tidak boleh mencapai matlamatnya hanya dengan perbuatan baik yang dilakukan oleh orang lain di atas nama orang lain.

Pada ketika ini Maharaja dan Tamo berpisah dan Tamo mengembara ke kuil Buddha yang berdekatan untuk bertemu dengan para sami yang menterjemahkan teks-teks Buddha ini.

Kuil tersebut telah dibina beberapa tahun sebelum di dalam sisa hutan yang telah dibersihkan atau dibakar.

Ketika pembinaan kuil ini, tukang kebun maharaja juga menanam pokok baru.

Oleh itu kuil itu dinamakan "hutan muda atau hutan baru", bermaksud Shaolin dalam bahasa Mandarin atau Sil Lum dalam Kantonis.

Apabila Tamo tiba di kuil ini, dia tidak dibenarkan masuk. Ini mungkin disebabkan oleh dia dianggap sebagai orang asing yang mengacau oleh ketua sami iaitu Fang Chang.

Setelah tidak diterima oleh para sami, Tamo pergi ke sebuah gua yang berdekatan dan bermeditasi sehingga para sami mengenali kehebatan keagamaannya dan menerimanya.

Legenda mengatakan bahawa dia mengorek lubang melalui satu sisi gua hanya dengan menatapnya sahaja.

Apabila Tamo menyertai sami-sami ini, dia memerhatikan bahawa keadaan fizikal mereka tidak berada dalam keadaan yang baik.

Sebahagian besar rutinnya yang hampir sama dengan para sami Ireland pada Abad Pertengahan, yang menghabiskan berjam-jam setiap hari membongkok di atas meja di mana mereka menyalin teks tulisan tangan.

Oleh itu, sami-sami Shaolin tidak mempunyai stamina fizikal dan mental yang diperlukan untuk melakukan amalan meditasi Buddha yang paling asas.

Tamo mengatasi kelemahan ini dengan mengajar mereka latihan bergerak, direka untuk meningkatkan aliran chi dan membina kekuatan.

Set ini, yang diubah dari yoga India (terutamanya hatha dan raja) berdasarkan pergerakan 18 haiwan utama dalam ikonografi Indo-Cina (contohnya harimau, rusa, harimau, ular tedung, ular, naga, dll.) merupakan permulaan kepada Kung Fu Shaolin.

Sukar untuk dikatakan secara tepat bila masanya senaman-senaman ini berubah menjadi seni bela diri yang sangat terkenal sehingga kini.

Kuil Shaolin ini berada di kawasan yang terpencil di mana dilalu oleh para penyamun dan kadang-kala berhadapan dengan masalah haiwan liar, jadi mereka mungkin menjadikan senaman ini sebagai cara untuk mempertahankan diri.

Selepas beberapa ketika, pergerakan ini dikodifikasikan ke dalam sistem pembelaan diri dan tersebar ke seluruh dunia.


Kepulauan Natuna : Pulau Orang Melayu Yang Jarang Diceritakan

Laut China Selatan sehingga kini menjadi kawasan isu pertikaian antarabangsa, melibatkan beberapa negara Asia Tenggara serta negara China.

Dianggap kawasan perairan paling banyak berlakunya tuntutan sempadan, salah satu kes unik melibatkan kawasan Laut China Selatan berkait dengan sebuah gugusan kepulauan yang digelarkan di peringkat antarabangsa sebagai Kepulauan Natuna.

Apa yang menarik tentang kepulauan ini, adalah kedudukan sebenarnya terletak dalam garisan geografi Malaysia tetapi diisytiharkan sebagai salah satu jajahan kerajaan Indonesia.

Seandainya satu garis lurus dilukis atas peta dari negeri Terengganu ke Sarawak, garis itu pasti akan melintasi Kepulauan Natuna. Jadi mengapa pulau itu diserahkan pada Indonesia?

Selepas penubuhan negara Republik Indonesia pada 17 Ogos 1945, lebih kurang 10 tahun selepas kemerdekaan mereka - pemimpin kerajaan Indonesia mengambil keputusan untuk membesarkan garis sempadan lautan mereka daripada jarak 3 batu nautika kepada 12 batu nautika, mengambil kira garis sempadan keseluruhan kepulauan negara itu.

Diisytiharkan secara rasmi dalam deklarasi Djuanda yang dibacakan oleh Djuanda Kartwidjaja pada 13 Disember 1957, deklarasi itu merupakan deklarasi yang mengubah cara garis sempadan negara-negara antarabangsa dilukis ketika itu.

Tindakan ini mendapat tentangan negara barat termasuklah Jepun. Beberapa negara seperti Amerika Syarikat, Britain, Australia, New Zealand dan Perancis termasuklah Jepun menghantar bantahan secara rasmi.

Indonesia membahaskan bahawa sebagai sebuah negara kepulauan, garis sempadan yang lebih besar diperlukan bagi membolehkan mereka melindungi negara mereka dari ancaman.

Berdasarkan kepada garis sempadan baru ini, kepulauan Natuna yang sebenarnya berada dalam kawasan geografi negara kita turut sama diisytiharkan sebagai salah satu wilayah di bawah Indonesia.

Tekanan antarabangsa tidak menghalang Indonesia daripada terus mempertahankan kedudukan mereka dan hasilnya, pada tahun 1982 Pertubuhan Bangsa-Bangsa Bersatu mengiktiraf apa yang Indonesia lakukan - membolehkan kepulauan Natuna dinobatkan secara sah, tanpa boleh disangkal lagi sebahagian daripada Indonesia.

Kerajaan Malaysia sendiri tidak pernah melakukan sebarang tuntutan ke atas kepulauan tersebut selepas mencapai kemerdekaan walaupun berdasarkan rekod sejarah, tuntutan Malaysia sebenarnya jauh lebih kuat berbanding Indonesia.

Lagipun, untuk tiba-tiba melakukan tuntutan secara mengejut sedangkan kerajaan Malaysia sudah pun terbentuk sekian lama boleh dijadikan asas untuk membatalkan tuntutan itu.

Jadi isu Pulau Natuna di antara Malaysia dan Indonesia dianggap selesai.

Diletakkan di bawah sistem regensi yang digelarkan sebagai Kabupaten Natuna, terdapat 154 buah pulau keseluruhannya di kawasan itu dengan hanya 27 daripadanya mempunyai penduduk. Dua pulau terbesar di kepulauan Natuna adalah Pulau Bunguran dan Pulau Serasan.

Menjadi salah satu lokasi pertikaian di antara kerajaan Indonesia dan kerajaan China ketika ini, gugusan kepulauan ini diidamkan kerana merupakan lokasi yang sangat kaya dengan hasil minyak dan gas, serta sumber tangkapan laut yang mewah. Bagaimana mewahnya Natuna?

Salah sebuah telaga minyak yang ditemui (kini dinamakan sebagai telaga minyak Natuna Timur) menempatkan simpanan minyak mentah dianggarkan sekitar 500 juta tong keseluruhannya dengan 222 trillion kaki persegi simpanan gas.

Bagi memastikan kedaulatan mereka tidak dicabar di kawasan tersebut, kebanyakan atlas dan peta Indonesia akan melabelkan kawasan lautan yang terletak di utara Natuna sebagai 'Lautan Natuna.' Usaha untuk mendesak PBB mengiktiraf lautan tersebut dengan nama tersebut masih belum berhasil jadi sehingga kini 'Lautan Natuna' hanya wujud dalam peta orang Indonesia, tidak bagi masyarakat negara lain.

Terletak betul-betul di bahagian tengah kepulauan Nusantara, rekod terawal berkenaan kepulauan itu menyatakan tentang sebuah kerajaan yang berasal daripada percampuran kerabat Patani dan Johor-Riau, mula memerintah kepulauan itu sejak tahun 1597.

Pemerintah pertama Natuna bernama Datuk Kaya dan berikutan hubungannya dengan kerajaan-kerajaan Melayu di Semenanjung Tanah Melayu, kegiatan ekonomi antara Natuna dengan kerajaan yang ada ketika itu berjalan rancak. Selepas kedatangan penjajah Belanda dan British melakukan onar, kepulauan Nusantara mula dipecah-pecahkan.

Walaupun secara geografinya lebih Malaysia berbanding Indonesia, kerajaan Indonesia yang terbentuk lebih awal berjaya mengisytiharkan kepulauan itu milik mereka. Ada juga pendapat menyebut berikutan ketegangan era konfrontasi yang berlaku melibatkan kedua-dua kerajaan, kerajaan Malaysia memilih untuk berdiam diri daripada menimbulkan satu lagi perbalahan baru dalam usaha memulihkan hubungan kedua-dua negara.

Pada tahun 2017, jumlah populasi Natuna dikatakan seramai 76,192 orang dengan 85.27% datang daripada keturunan Melayu, 6.34% Jawa, 2.52 Tionghua dan selebihnya pecahan orang Minangkabau, Batak, Bugi, Banjar dan lain-lain. 96.82% penduduk Kepulauan Natuna mengamalkan cara hidup Islam, dengan hanya 2.8% beragama Kristian Katolik, Protestan, dan Buddha.

Bahasa pertuturan mereka menggunakan bahasa Melayu yang sangat mirip dengan bahasa pertuturan orang Terengganu di Malaysia, menunjukkan pengaruh kerajaan Patani yang sangat kuat dalam masyarakat yang menetap di Natuna.

Walaupun Indonesia tidak perlu berhadapan dengan tuntutan ke atas kepulauan tersebut daripada Malaysia yang sepatutnya lebih layak, kerajaan Indonesia sudah hampir beberapa dekad terpaksa berhadapan dengan beberapa negara lain yang turut sama mencabar kedaulatan negara republik itu.

Kerajaan Vietnam misalnya, sejak tahun 1977 telah pun menzahirkan rasa tidak setuju dengan garis sempadan melibatkan kepulauan tersebut kerana kedudukan bahagian utaranya yang dikatakan lebih selari dengan bahagian selatan Vietnam. Berikutan ancaman daripada Vietnam, pada era 1980-an kerajaan Indonesia membina markas tentera udara di Natuna seterusnya memindahkan beberapa ribu penduduk ke kepulauan itu.

Pada bulan Mac 1980, kerajaan Indonesia mengarahkan lebih 50,000 tentera ke kepulauan itu bagi mempersiapkan diri sekiranya berlaku serangan dari pihak Vietnam. Nasib baiklah ketegangan berjaya diredakan namun pertelingkahan demi pertelingkahan berpanjangan, sebelum persetujuan dicapai pada tahun 2003.

Satu perjanjian ditandatangani dengan Vietnam mengiktiraf kedaulatan Indonesia ke atas Natuna, dengan Indonesia bersetuju untuk melepaskan tuntutan mereka ke atas kepulauan Spratly - di mana Vietnam menjadi salah satu negara melakukan tuntutan.

Berdasarkan kepada garis yang dinamakan sebagai '9 dash line', kerajaan China pada ketika ini melakukan tuntutan ke atas Natuna. Garis sempadan itu diperkenalkan pada tahun 1947 dan senantiasa dikemaskini, berdasarkan kepada takrifan kerajaan China dan kerap kali menjadi punca perbalahan negara itu dengan negara-negara lain.

Dalam satu insiden pada tahun 1993, delegasi dari China dilihat sengaja menggunakan peta yang diubah memasukkan kawasan kepulauan Natuna dan kawasan sekitarnya sebagai sebahagian wilayah China, mirip dengan peta asal '9 dash line' yang diperkenalkan pada tahun 1947.

Tindakan itu mendapat reaksi kerajaan Indonesia yang meminta penjelasan. Melihat kerajaan China yang berdolak-dalih, Indonesia memilih untuk menambah bilangan pesawat penggempur di Natuna serta menambah jumlah populasi di situ. Syarikat carigali gas digalakkan untuk melabur membuka telaga-telaga minyak dan gas baru di Natuna, bagi membolehkan Natuna dilindungi daripada China.

Pada tahun 1995, perbincangan bagi menamatkan krisis itu gagal dicapai dan tentera Indonesia memberikan reaksi negatif terhadap tarik tali China, kerana bertindak mencabar kedaulatan Indonesia di situ. Selepas kerajaan Suharto dijatuhkan, usaha memperbaiki hubungan Indonesia dengan China khasnya berkaitan dengan isu itu diteruskan.

Kerjasama dan perjanjian berjaya dicapai di antara kedua-dua negara pada tahun 2005, berjaya meredakan ketegangan yang telah berlaku. Tuntutan China yang dilakukan kepada PBB pada tahun 2009 ke atas beberapa kepulauan yang menjadi rebutan, menunjukkan agenda China di Laut China Selatan belum selesai.


11 Kes Perceraian Dengan Kos Termahal

Seperti yang anda diketahui, perceraian perkahwinan boleh menelan kos yang banyak. Kos-kos ini biasanya merangkumi pembayaran nafkah, pembahagian harta, yuran peguam atau perundangan.

Namun, terdapat juga perceraian yang melibatkan jumlah yang begitu besar terutamanya jika ia melibatkan pasangan berprofil tinggi seperti ahli perniagaan atau selebriti. Berikut adalah senarai perceraian paling mahal di dunia.

Ahli perniagaan dari Seattle, Amerika Syarikat, ini adalah pengasas McCaw Cellular. Craig McCaw telah berkahwin engan isterinya, Wendy Petrak, pada tahun 1974.

Pasangan itu kemudian bercerai pada tahun 1998, hanya beberapa tahun Craig menjual syarikatnya kepada syarikat telco terbesar Amerika Syarikat iaitu AT&T dengan harga sekitar RM 50 billion. (sumber)

Adakah anda akan rasa gembira apabila perlu membayar RM 2.5 billion kepada bekas pasangan anda? Bagi seorang jutawan dari Rusia bernama Dmitry Rybolovlev, ia adalah berita baik apabila perlu membayar jumlah itu kepada bekas isterinya, Elena.

Dalam perbalahan perceraian yang berlanjutan dari 2008 sehingga 2015, mahkamah Switzerland pada mulanya mengarahkan Dmitry membayar pampasan sebanyak RM 18.8 billion kepada Elena. Selepas membuat rayuan, Dmitry hanya diarahkan membayar RM 2.5 billion sahaja tetapi Elena layak menyimpan dua chalet di Switzerland sebagai sebahagian perjanjian. (sumber)

Selama hampir dua dekad lamanya, lelaki dari Arab Saudi ini memegang rekod pembahagian perceraian termahal dunia. Jutawan yang dimaksudkan ini ialah usahawan dan pengedar senjata bernama Adnan Khashoggi.

Adnan berkahwin dengan isterinya, Soraya, yang berusia 20 tahun pada tahun 1961. Pasangan itu memfailkan perceraian pada tahun 1974 tetapi Soraya hanya berjaya menuntut pampasan dari bekas suaminya pada tahun 1974. Pampasan itu merupakan wang tunai berjumlah RM 3.656 billion. (sumber)

Perceraian pasangan Hamm pada 2015 ini mungkin bukanlah perceraian termahal dunia tetapi ia melibatkan cek tunggal perceraian terbesar yang diketahui umum. Harold Hamm adalah seorang eksekutif minyak dan gas dari Oklahoma, Amerika Syarikat.

Dia telah menulis cek bernilai RM 4 billion kepada bekas isterinya pada 2014 bagi mengakhiri perbalahan mahkamah yang berlanjutan selama dua tahun. Apabila dicampurkan dengan pembayaran dan kos lain, jumlah itu mencecah sehingga RM 4.18 billion. (sumber)

Steve Wynn adalah Ketua Pegawai Eksekutif empayar kasino Wynn Resorts. Dia telah berkahwin dengan Elaine Pascal pada tahun 1963 dan bercerai pada tahun 1986 tetapi berkahwin semula pada tahun 1991. Mereka akhirnya bercerai kali kedua pada tahun 2010.

Pada perceraian kali kedua itu, Steve kehilangan hampir separuh stoknya dalam syarikat Wynn Resorts apabila terpaksa membayar ganti rugi kepada bekas isterinya sebanyak hampir RM 4.18 billion. (sumber)

Bernie Ecclestone adalah presiden dan Ketua Pegawai Eksekutif perlumbaan Formula Satu. Dia telah berkahwin dengan bekas model, Slavica Ecclestone, selama 23 tahun dan mempunyai dua anak perempuan iaitu Tamara dan Petra.

Pasangan itu kemudian memfailkan perceraian mereka pada tahun 2009 dan ia telah menelan belanja sekitar RM 5 billion. (sumber)

Keith Rupert Murdoch adalah warga Amerika kelahiran Australia yang hartawan media yang mengasaskan syarikat media terbesar Amerika Syarikat, News Corporation.

Rupert berkahwin dengan wartawan dan penulis novel Scotland, Anna Maria Mann, pada tahun 1967 dan dikurniakan tiga orang cahaya mata. Mereka akhirnya menamatkan perkahwinan selama 32 tahun pada 1999 dengan nilai pampasan sebanyak RM 7.11 billion. (sumber)

17 hari selepas Rupert Murdoch menceraikan isteri keduanya, Anna Maria, dia berkahwin pula kali ketika dengan Wendi Deng, warga Amerika kelahiran China pada 25 Jun 1999.

13 tahun kemudian pada 13 Jun 2013, jurucakap News Corporation mengesahkan bahawa Rupert Murdoch memfailkan perceraian terhadap Wendi di New York, Amerika Syarikat. Menurut Murdoch, perkahwinan tersebut telah musnah lebih daripada enam bulan lamanya. (sumber)

Perceraian Alec Wildenstein dan Jocelyn Wildenstein pernah menjadi perceraian termahal dalam sejarah. Alec adalah seorang jutawan, ahli perniagaan, peniaga karya seni dan pemilik serta pembiak kuda dari Perancis. Dia dan Jocelyne Perisset berkahwin pada 30 April 1978.

Perbalahan perceraian mereka yang bermula dari 1997 hingga 1999 telah mendapat liputan media yang luas. Bukan sahaja wartawan mengikuti mereka kerana kekayaan Alec tetapi juga kerana ketagihan Jocelyne dalam melakukan pembedahan plastik.

Menurut laporan berita, Jocelyn menerima RM 10.46 billion dalam pampasan perceraiannya pada 1999 dan menerima lagi RM 418 juta setiap tahun selama 13 tahun. (sumber)

Perceraian antara Vladimir Potanin dan Natalia Potanina adalah perceraian kedua paling mahal dalam sejarah. Vladimir adalah seorang usahawan dari Rusia dan mempunyai anggaran kekayaan sekitar RM 79.9 billion.

Isterinya, Natalia memfailkan permohonan cerai pada 2014 apabila Vladimir mengaku bahawa dia mempunyai hubungan sulit dengan wanita lain. Namun, Natalia mendakwa dia tidak mendapat perbicaraan yang adil kerana hubungan rapat bekas suaminya dengan Presiden Vladimir Putin. (sumber)

Pengasas dan Ketua Pegawai Eksekutif syarikat Amazon, Jeff Bezos, adalah lelaki terkaya dunia. Pada bulan Julai yang lalu, Jeff dan isterinya, MacKenzie Bezos, telah mengakhiri perkahwinan mereka selama 25 tahun.

Dalam perjanjian perceraian mereka, Jeff Bezos bersetuju untuk menyerahkan sebahagian kecil saham Amazon yang bernilai RM 159 billion kepada MacKenzie. Ini akan menjadikan bekas isterinya itu sebagai individu keempat terkaya dunia. Walau bagaimanapun, MacKenzie telah berjanji akan membelanjakan separuh daripada harta itu kepada aktiviti amal. (sumber)


Kisah Iqbal, Pejuang Buruh Paksa Kanak-Kanak Dan Sisi Gelap Sistem "Peshgi"

Iqbal Masih dilahirkan di Muridke, sebuah kampung kecil di luar Lahore, Pakistan. Tidak lama selepas dilahirkan, bapa Iqbal iaitu Saif Masih meninggalkan keluarganya. Ibunya, Inayat, bekerja sebagai pembantu rumah tetapi pendapatannya tidak cukup untuk menyara semua anak-anaknya yang masih kecil.

Iqbal yang masih kecil tidak memahami masalah keluarganya. Ketika ibunya keluar bekerja, kakak-kakanya yang menjaga Iqbal. Namun, kehidupan Iqbal berubah secara drastik apabila dia mencecah usia empat tahun.

Pada tahun 1984, salah seorang abang Iqbal ingin mendirikan rumah tangga dan memerlukan wang untuk membiayai majlis perkahwinannya. Salah satu cara biasa keluarga miskin di Pakistan memperolehi wang adalah dengan meminjam daripada majikan. Mereka biasanya akan membuat pertukaran pinjaman dengan bersetuju memberikan kanak-kanak sebagai buruh.

Keluarga Iqbal meminjam 600 rupee (kira-kira RM 40) daripada seorang peniaga permaidani. Sebagai balasan, Iqbal terpaksa bekerja dengannya sehingga hutang itu selesai. Secara paksa, Iqbal telah dijual sebagai buruh kasar oleh keluarganya.

Sistem yang dikenali sebagai peshgi (pinjaman) ini sememangnya tidak adil. Majikan mempunyai kuasa penuh ke atas pekerjanya. Iqbal terpaksa bekerja selama setahun tanpa gaji hanya untuk mempelajari kemahiran menenun permaidani.

Semasa pembelajarannya itu, semua kos makan dan alat yang digunakan akan ditambah ke dalam pinjaman asal. Sekiranya dia melakukan sebarang kesilapan, dia akan didenda dan kerugian juga ditambah dalam pinjaman.

Selain itu, kos pinjaman juga akan meningkat kerana biasanya majikan akan menambah bunga pinjaman. Selama bertahun-tahun lamanya, hutang keluarga Iqbal semakin bertambah dan Iqbal terpaksa bekerja bagi membayarnya. Majikannya ada membuat rekod tentang hutang keluarga Iqbal. Ketika Iqbal berusia 10 tahun, pinjaman itu telah meningkat kepada 13,000 rupee (kira-kira RM 770).

Keadaan Iqbal bekerja sangat menyedihkan. Iqbal dan kanak-kanak lain terpaksa bercangkung di atas meja kayu dan menenun berjuta-juta simpulan menjadi permaidani. Mereka dikehendaki mengikut pola tertentu, memilih setiap benang dan mengikat simpulan dengan berhati-hati.

Buruh-buruh bawah umur ini juga tidak dibenarkan bercakap. Jika tidak, pengawal akan memukul mereka atau mungkin mereka cedera akibat tercucuk alat pemotong benang yang tajam.

Iqbal bekerja selama 14 jam sehari, enam hari seminggu. Bilik tempat Iqbal bekerja sangat panas kerana tingkapnya tidak boleh dibuka bagi menjaga kualiti bulu. Hanya dua lampu mentol sahaja yang digantung di atas anak-anak kecil ini.

Jika mereka melawan, melarikan diri atau sakit, mereka akan dihukum. Mereka biasanya akan dipukul, dirantai pada alat penenun, dikurung dalam almari atau digantung terbalik. Iqbal sering menerima hukuman seperti ini. Untuk semua kesengsaraan ini, Iqbal hanya dibayar sekitar 60 rupee (RM 1.60) sehari.

Setelah enam tahun bekerja sebagai buruh tenun permaidani, Iqbal terdengar tentang perjumpaan Bonded Labor Liberation Front (BLLF) yang membantu kanak-kanak sepertinya. Selepas bekerja, Iqbal menghadiri perjumpaan itu.

Ketika itu barulah Iqbal mengetahui bahawa kerajaan Pakistan telah mengharamkan peshgi pada tahun 1992. Kerajaan Pakistan juga telah membatalkan semua pinjaman terkumpul kepada majikan-majikan yang terlibat.

Iqbal yang terkejut dengan berita mahu menjadi bebas. Dia telah bercakap dengan Eshan Ullah Khan yang merupakan Presiden BLLF. Eshan telah membantu Iqbal mendapatkan dokumen yang diperlukan supaya majikannya membebaskan Iqbal. Tidak hanya untuk dirinya sahaja, Iqbal juga berusaha agar semua rakan-rakannya dibebaskan juga.

Setelah bebas, Iqbal dihantar ke sekolah BLLF di Lahore. Di sana, dia belajar dengan bersungguh-sungguh sehingga menghabiskan tempoh pembelajaran empat tahun dalam masa dua tahun sahaja. Di sekolah, kemahiran kepimpinan semula jadi Iqbal menyerlah. Dia sering terlibat dalam demonstrasi dan pertemuan yang menentang peshgi.

Iqbal juga pernah menyabar menjadi pekerja kilang supaya dia boleh menyiasat buruh kanak-kanak lain mengenai keadaan mereka. Walaupun ia berbahaya tetapi maklumat yang diperolehi Iqbal membantu banyak buruh kanak-kanak dibebaskan dan penutupan kilang yang ingkar.

Iqbal juga mula berucap di perjumpaan BLLF dan diwawancara aktivis serta wartawan antarabangsa. Dia menceritakan pengalamannya sendiri sebagai buruh kanak-kanak paksa. Dia tidak takut untuk bercakap mengenai penghambaan domestik ini.

Pekerjaannya sebagai buruh paksa selama enam tahun mempengaruhi Iqbal secara fizikal dan mental. Iqbal kelihatan sangat kecil, kira-kira separuh saiz kanak-kanak yang seusia dengannya. Pada usia 10 tahun, ketinggiannya tidak melebihi empat kaki dan mempunyai berat badan sekitar 27 kg sahaja.

Tubuhnya berhenti berkembang dan doktor menggambarkan Iqbal mungkin mengalami "Kekerdilan Psikologi". Selain itu, Iqbal juga mengalami masalah buah pinggang, tulang belakang melengkung, jangkitan asma dan arthritis. Ramai yang mengatakan dia berjalan dengan pelik kerana kesakitan.

Selain itu, Iqbal kelihatan sangat matang walaupun dia sebenarnya berusia 10 tahun kerana kehilangan zaman kanak-kanaknya. Apabila dia melawat Amerika Syarikat untuk menerima Anugerah Hak Asasi Manusia Reebok, Iqbal gemar menonton kartun terutamanya Bugs Bunny. Di sana, Iqbal juga berpeluang bermain permainan komputer.

Populariti dan pengaruh yang diperolehi Iqbal menyebabkan dia menerima banyak ancaman bunuh terutamanya dari pemilik-pemilik industri yang mengamalkan penggunakan buruh kanak-kanak. Demi membantu kanak-kanak malang lain, Iqbal tidak mengendahkan ancaman yang diterimanya.

Pada hari 16 April 1995, Iqbal telah menghabiskan masa seharian untuk melawat keluarganya. Kemudian, dia bersama dua lagi sepupunya telah menaiki basikal untuk ke rumah bapa saudaranya untuk makan malam. Ketika dalam perjalanan, seorang lelaki tidak dikenali menembak Iqbal dari jarak dekat dan membunuhnya serta-merta. Seorang lagi sepupunya cedera di lengan.

Siapa dan mengapa Iqbal terbunuh masih lagi menjadi misteri. Menurut sesetengah cerita, ketiga-tiga kanak-kanak itu ternampak seorang petani tempatan melakukan hubungan seksual luar tabii dengan seekor keldai milik jirannya. Disebabkan takut dan mungkin dipengaruhi dadah, dia menembak ke arah kanak-kanak itu.

Namun, ramai yang tidak percaya dengan cerita itu. Kematian Iqbal dipercayai disebabkan pemimpin-pemimpin industri permaidani yang tidak suka pengaruh Iqbal dan telah mengarahkan agar kanak-kanak itu dibunuh. Sehingga hari ini, kes kematiannya masih lagi belum selesai.

Jenazah Iqbal dikebumikan pada keesokan harinya. Kira-kira seramai 800 orang hadir untuk menyaksikan pengebumian pejuang nasib buruh kanak-kanak di Pakistan itu.

* Masalah buruh kanak-kanak masih lagi berterusan sehingga hari ini. Berjuta-juta kanak-kanak terutamanya di Pakistan dan India terpaksa bekerja dalam industri permaidani, batu-bata, pembuatan rokok, barang kemas dan pakaian. Mereka bekerja dalam keadaan yang menyedihkan seperti yang dialami Iqbal.


Sejarah Bagaimana Bermulanya Buku 'Manga' (Komik Jepun)

Sebut pasal 'manga', istilah ini sudah tidak asing lagi serta senang untuk difahami oleh banyak pihak masyarakat, di seluruh dunia.

Datang daripada istilah Jepun 'manga' yang membawa makna 'komik', penggunaan istilah itu juga digunakan sebagai satu kebiasaan sehingga kita sendiri tidak kekok untuk merujuknya dalam perbualan.

Bercakap pasal manga, pasti kita akan terbayang siri-siri manga yang popular dan menjadi sebutan ramai. Sejak bilakah budaya 'manga' ini bermula dan apakah signifikannya tradisi ini bagi masyarakat Jepun?

Penggunaan istilah manga pada awalnya digunakan bagi mewakili penerbitan-penerbitan karya kartun atau komik, termasuklah lukisan-lukisan berbentuk satira satu petak. Ini bermakna pada awalnya, manga bukan sekadar merujuk kepada buku komik tetapi turut sama merujuk kepada apa saja bentuk pengkaryaan berbentuk kartun yang dilakukan pelukis Jepun.

Lukisan-lukisan yang memaparkan latar belakang pemandangan disertakan sekali dengan watak berbentuk kartun dikatakan menjadi versi terawal manga Jepun, dimulakan sekitar abad ke 10. Daripada versi terawal itu, lukisan-lukisan yang memaparkan makhluk-makhluk ghaib serta haiwan mula menghiasai dinding-dinding kuil di Jepun menggunakan corak lukisan mirip dengan apa yang dapat kita lihat dalam manga moden.

Tradisi lukisan ini diteruskan sehingga beratus tahun lamanya, menjadi sangat popular pada abad ke 16 semasa zaman pemerintahan Edo di Jepun. Lukisan berformat satu petak memaparkan watak kartun mula dicetak dengan menggunakan sistem cetakan blok kayu di atas kertas untuk jualan. Pada ketika ini, masyarakat Jepun menamakan karya-karya yang terhasil sebagai 'ukiyo-e' atau 'lukisan yang memaparkan dunia terbuka.'

Proses pemodenan manga bermula pada zaman Edo melalui penerbitan bacaan popular masyarakat yang dijual, dinamakan sebagai 'kuzasoshi.' Kuzasoshi merupakan buku-buku fiksyen yang diterbitkan berdasarkan kepada genre tertentu; antaranya kisah seram, kisah lucu atau kisah satira.

Setiap satu genre kebiasaannya akan diberikan judul-judul berbeza mengikut kisahnya, namun wujud format yang ditetapkan bagi pemilihan warna kulitnya. Buku berwarna kuning dikhaskan kepada kisah seram (kibyoshi), merah untuk cerita kanak-kanak (akahon), buku dewasa berwarna biru (aahon) dan persembahan semula jalan cerita pementasan Kabuki Jepun diberikan warna hitam (kurohon).

Pada ketika inilah formula penghasilan komik Jepun benar-benar ditemui. Penerbitan pada zaman tersebut gemar cuba mengeluarkan penerbitan bergenre baru, dengan imej menjadi penggerak utama jalan cerita dan teks cuba dipaparkan dalam bentuk minima. Corak lukisan yang digunakan pengkarya zaman 'kazusoshi' banyak mempengaruhi artis-artis manga Jepun yang ada sekarang.

Setiap unit kazusoshi dicetak dengan menggunakan blok bongkah kayu, menghasilkan garisan dakwat yang yang tajam dan kemas mampu menghasilkan susun warna atur hitam putih yang dinamik. Sehingga kini formula sama dikekalkan bagi memastikan identiti manga Jepun kekal seperti sejak mulanya.

Selepas bermulanya zaman pemerintahan Tokugawa di Jepun pada pertengahan abad ke 17, kerajaan Jepun memperkenalkan perintah yang dinamakan sebagai 'kaikin', sebuah polisi yang menghalang dan mengasingkan masyarakat Jepun daripada pengaruh-pengaruh negara luar dalam segala aspek termasuklah perdagangan dan hubungan diplomatik kecuali dengan beberapa negara tertentu.

Hanya pada tahun 1853, pada detik-detik akhir pemerintahan Tokugawa barulah peristiwa bakumatsu atau 'pengakhiran era' bermula, menamatkan polisi pengasingan yang dijalankan kerajaan. Serentak dengan penamatan ini, hubungan perdagangan dan diplomatik kembali dibuka membolehkan elemen-elemen masyarakat luar mula kembali masuk ke Jepun.

Berikutan pembangunan teknologi di barat, sistem percetakan lebih moden mula diperkenalkan di Jepun menggantikan sistem cetakan blok kayu. Teknik percetakan blog gangsa dan litografi mula digunakan penerbitan di Jepun bagi mencetak komik. Pengkarya juga mula menerima kemasukan komik barat yang banyak mengubah cara dan tradisi komik Jepun dipersembahkan.

Kerjasama antara pengkarya Jepun dan penerbitan barat berjaya menghasilkan majalah komik pertama Jepun, diberi judul 'The Japan Punch.' Sebuah lagi majalah komik berjudul Eshinbun Nipponchi diterbitkan pada tahun 1874 dan pada tahun 1887, kerjasama pengkarya Jepun dengan penerbitan Perancis melahirkan majalah 'Tobae.'

Kesemua majalah yang terbit pada zaman ini mula menampakkan elemen artistik barat dalam penghasilan karya, walaupun latar belakang penceritaannya masih lagi condong ke arah kisah-kisah kemasyarakatan masyarakat Jepun.

Semasa era perang dunia kedua, pengkarya di Jepun berdepan kesukaran akibat daripada pelbagai bentuk kekangan dalam berkarya - khasnya melibatkan isu-isu satira politik yang sebelum itu kerap kali dijadikan topik utama penerbitan mereka. Berikutan kekangan yang ada, penerbitan manga menjadi sangat perlahan walaupun ada usaha untuk menerbitkan majalah komik bagi memastikan tradisi manga kekal terjaga.

Pada tahun 1945, hanya ada sebuah saja penerbitan komik bernama 'The New Cartooning Association' kekal aktif di Jepun, dengan penerbitan mereka yang diberikan judul ringkas 'Manga.' Dua tahun berikutnya pada tahun 1947, seorang pemuda berusia 19 tahun bernama Osamu Tezuka mengeluarkan siri komik berjudul ' Shintakarajima' atau 'Pulau Harta Karun Terbaru.'

Membesar dengan dipengaruhi karyawan barat seperti Walt Disney dan Max Fleischer, Tezuka mula melukis sejak usia muda dan mempelajari bagaimana mahu mengadunkan apa yang baik dalam usaha-usaha barat yang lebih sinematik - kepada manga tradisional Jepun yang lebih statik rekaannya.

'Shintakarajima' memperkenalkan kepada pembaca Jepun pelbagai perubahan baru, dengan unsur-unsur rekaan susun atur yang lebih mirip filem menjadi penanda aras baru pengkaryaan komik Jepun. Sekiranya anda bingung kenapa manga Jepun mampu menggunakan banyak muka surat hanya untuk satu aksi semata-mata; di sinilah bermulanya tradisi itu.

Tezuka memperkenalkan kepada pengkarya Jepun cara baru penghasilan manga yang lebih dinamik dan bertenaga, dengan penggunaan pemetakan mirip bagaimana kamera melihat adegan yang berlangsung. Kesan khas serta penggunaan susun atur pelbagai sudut memberikan perspektif berbeza, mula menggantikan format tradisional Jepun yang pada ketika itu masih kekal dengan format empat petak satu muka.

Pada tahun 1952, Osamu Tezuka memulakan siri baru dinamakan sebagai 'Astro Boy' yang akhirnya dianggap sebagai salah satu karya yang benar-benar memberikan impak besar pada dunia dan sejak itu, tradisi manga mula terkenal sehinggakan barat yang sebelum itu ditiru - mula menjadikan komik Jepun sebagai acuan mereka pula.


Rahsia Walt Disney Dengan FBI Yang Bocor Selepas Kematiannya

Dalam kalangan kanak-kanak Amerika Syarikat, Walt Disney, iaitu pencipta jenama Disney hanya digelar "Uncle Walt" dan dilihat sebagai seorang yang peramah. Selain kartun-kartun keluarannya yang mendapat tempat di kalangan kanak-kanak dan orang dewasa, beliau jugalah yang memperkenalkan konsep percutian taman tema seperti di Disneyland.

Walt Disney meninggal dunia pada usia 65 tahun pada Disember 1966. Beliau dianggap sebagai seorang ikon Amerika Syarikat tulen. Sejak dari awal lagi, Walt Disney mempunyai visi yang jelas dalam perniagaannya dan merupakan seorang yang pakar mencari peluang untuk membina kekayaannya.

Namun, ketika hayatnya tidak ramai yang tahu bawa beliau juga mempunyai hubungan yang rapat dengan beberapa individu penting dalam organisasi Federal Bureau of Investigation atau singkatannya FBI. Lebih tepat lagi, beliau pernah bertugas sebagai pemberi maklumat atau mata-mata bagi pihak FBI.

Menariknya, tidak ramai yang tahu beliau mempunyai perkaitan dengan FBI sehinggalah sebuah dokumen sulit yang diperolehi pada awal 1990-an mendedahkan perkara sulit ini.

Pendedahan ekslusif ini didedahkan oleh March Eliot, penulis buku biografi mengenai Walt Disney yang bertajuk "Walt Disney: Hollywood’s Dark Prince". Dokumen ini diperolehi melalui Akta Kebebasan Maklumat (Freedom of Information Act). Penemuan dokumen yang sama turut disahkan oleh penyiasat dari akhbar New York Times.

Dokumen yang ditemui itu dikatakan mempunyai 750 halaman muka surat dimana sebahagian besar maklumat sulit yang tidak boleh didedahkan kepada orang awam telah ditapis (censored). Dokumen ini mendedahkan beliau mempunyai hubungan rapat dengan beberapa orang kuat FBI antaranya J. Edgar Hoover iaitu Pengarah FBI sendiri.

Dalam satu memo yang ditulis oleh J. Edgar Hoover kepada Walt Disney, Pengarah FBI ini menulis:

Tidak dapat dipastikan secara tepat apa yang ingin dimaksudkannya tetapi sesetengah pihak beranggapan ianya adalah persetujuan untuk pihak FBI bekerjasama dan memberi bantuan kepada Walt Disney sekiranya beliau membantu organisasi tersebut dengan maklumat yang membantu penyiasatan mereka.

Terdapat beberapa maklumat penting dalam dokumen ini antaranya mengenai kegiatan komunis dan ianya turut menyatakan dengan jelas bahawa Walt Disney dengan rela hatinya bersetuju untuk membantu pihak FBI mendapatkan maklumat individu-individu yang mencetuskan masalah dalam industri hiburan di Hollywood.

Pada tahun 1941, keseluruhan tenaga kerja di studio Disney telah mengadakan bantahan kepada pihak pemilik syarikat. Mereka yang terlibat ini mendakwa bantahan ini dilakukan kerana terdapat ketirisan dan moral yang buruk ditunjukkan oleh pihak atasan syarikat.

Walau bagaimanapun, dalam dokumen yang ditemui ini, Walt Disney percaya pekerjanya melakukan tindakan bantahan tersebut kepadanya akibat daripada pengaruh komunis yang tidak bersetuju dengan gerak kerja syarikatnya itu.

Beliau menuduh kepercayaan komunis telah meracun pemikiran pekerjanya. Malah, beliau sendiri telah memberi keterangan secara panjang lebar kepada pihak House Un-American Activities Committee.

Dalam keterangannya juga, beliau turut menyebut beberapa nama antaranya salah seorang pekerjanya sendiri, David Hilberman sebagai seorang yang berfahaman komunis dan membawa kacau bilau dalam kalangan pekerjanya. Kesemua ini dijelaskan oleh dokumen yang ditemui oleh para penyiasat ini.

Pada tahun 1955, pihak Disney telah membuka taman tema pertamanya. Dalam dokumen yang didedahkan ini ada menyatakan dengan jelas bahawa Walt Disney dengan rela hatinya merancang untuk membenarkan pihak FBI menggunakan taman tema hiburan ini secara percuma untuk sebarang majlis rasmi sekiranya diperlukan.

Malah, dokumen ini turut mendedahkan perancangan Walt Disney untuk membuka satu kawasan tarikan yang dikenal sebagai Tomorrowland dalam taman tema ini. Tomorrowland dikatakan akan memaparkan pertunjukan dan pameran berasaskan sains kepada orang ramai.

Di Tomorrowland ini, Walt Disney dikatakan turut merancang untuk mendapatkan kebenaran daripada pihak FBI untuk mempersembahkan bagaimana ilmu dan teknologi dalam bidang sains digunakan oleh pihak FBI untuk melakukan siasatan mereka. Walau bagaimanapun, permintaan ini telah ditolak mentah-mentah oleh pihak FBI sendiri.

Menariknya, terdapat beberapa bahagian dalam transkrip dokumen ini yang mendedahkan bagaimana Walt Disney dan J. Edgar Hoover (Pengarah FBI) sering berhubung mengenai tayangan di televisyen dimana terdapat perancangan untuk mendedikasikan 3 episod tayangan Mickey Mouse Club untuk pihak FBI.

Pada tahun 1958, 3 episod daripada siri televisyen ini telah memaparkan Dirk Metzeger seorang kanak-kanak berusia 13 tahun telah melakukan kunjungan ke ibu pejabat FBI dan berpeluang melihat operasi agensi penyiasatan dari dekat. Ianya merupakan pendedahan secara percuma yang diberikan oleh pihak Disney kepada FBI.

Walt Disney meninggal dunia pada tahun 1966 dan meninggalkan legasi yang hebat melalui filem dan taman tema yang dibinanya. Walau bagaimanapun, pendedahan dokumen ini juga telah menimbulkan perdebatan dalam kalangan pengkaji mengenai sejauh manakah hubungan baiknya dengan J. Edgar Hoover.

Sejauh manakah kedua-dua pihak ini telah bekerjasama? Adakah pihak FBI sendiri pernah membantu meningkatkan reputasi Disney sehingga berjaya memonopoli pasaran pada ketika itu?


5 Kes Rasis di Amerika Syarikat Yang Sukar Dipercayai Benar Berlaku

Masalah perkauman berdasarkan kepada warna kulit merupakan antara masalah yang akan sering timbul, di negara-negara yang mempunyai komuniti majmuk. Walau bagaimana gigih masyarakat cuba untuk membentuk kesedaran tentang isu ini, realitinya isu rasisme warna kulit seakan tidak mungkin padam.

Golongan kulit hitam di Amerika Syarikat walaupun sudah berjaya diangkat naik menjadi Presiden Amerika Syarikat, masih berdepan isu serupa. Kes-kes rasisme melibatkan komuniti kulit hitam di Amerika Syarikat seakan berada pada satu tahap yang jauh lebih tinggi.

Dianggap sebagai satu norma masyarakat oleh komuniti kulit hitam,  penindasan dari segi sosial malahan sistem pentadbiran negara itu sendiri kadangkala sukar dipercayai kisahnya. Realitinya mampu membuatkan kita hanya ternganga melihat bagaimana rasis sesetengah individu hanya kerana warna kulit mereka.

Pada bulan Oktober tahun 2018, D'Arreion Nuriyah Toles seorang lelaki berusia 24 tahun sedang memasuki pintu masuk bangunan apartment mewah yang disewanya. Secara kebetulan, seorang wanita bernama Hillary Mueller sedang mahu keluar daripada bangunan tersebut bagi membawa anjingnya berjalan.

Merasa syak wasangka tentang status Toles, Mueller bertindak menghalang Toles daripada masuk walaupun Toles cuba menjelaskan status beliau sebagai seorang penyewa sebenar di situ. Selepas cuba dipujuk agar diberikan laluan, Toles hilang sabar lalu merempuh masuk menaiki lif. Mueller yang masih menaruh syak wasangka mengikuti Toles dengan anjingnya.

Tiba ke unit apartment, Toles membuka pintu dan masuk - membuktikan dirinya adalah penghuni di situ. Bagaimanapun, Mueller yang tidak berpuas hati bertindak melakukan panggilan kecemasan pada polis. Tidak lama selepas insiden itu yang direkodkan Toles, pintu unitnya diketuk kerana 'ada jiran berasa kurang selesa dia menyewa di situ.' Selepas video insiden itu tular, Mueller dipecat daripada kerjanya. (Hillary Thornton says she's not racist)

Corey Lewis merupakan seorang pengusaha program mentor yang gemar melakukan kerja-kerja amal, mendidik kanak-kanak sambil bertindak sebagai pengasuh. Pada hari itu, giliran dua orang kanak-kanak kulit putih bernama Addison (10 tahun) dan Nicholas (6 tahun) diletakkan di bawah jagaannya jadi Lewis memilih untuk membawa mereka berjalan-jalan.

Selepas keluar daripada pasaraya, mereka bertiga didatangi oleh seorang wanita yang bertanya kepada dua kanak-kanak itu, adakah mereka selamat? Selepas diberitahu mereka baik, wanita itu beredar sebelum kembali sekali lagi - meminta Lewis menjelaskan situasi yang pada wanita itu 'aneh.' Wanita itu menelefon pihak polis dan anggota polis bergegas memeriksa apa yang berlaku.

Apa yang lebih memburukkan keadaan, walaupun sudah diperjelaskan oleh Lewis, Addison dan Nicholas - anggota polis itu sendiri tidak yakin dengan kata-kata Lewis. Selepas dijelaskan oleh kedua ibu bapa kanak-kanak tersebut, barulah anggota polis itu mengakui tidak ada sebarang jenayah sedang berlaku.

Salah satu kisah yang menunjukkan betapa teruknya masalah rasisme di Amerika Syarikat melibatkan seorang pelajar tahun dua di Smith College bernama Oumou Kanoute. Kanoute juga turut sama bekerja mengajar kimia dalam program melibatkan STEM di sekolah-sekolah menengah di sekitar Massachussetts.

Sedang makan di asrama kediamannya, salah seorang pegawai kolej diiringi seorang pegawai polis hadir menemuinya. Ini ekoran satu laporan yang dibuat oleh seorang individu tidak dikenali mengesyaki Kanoute menceroboh masuk ke situ. Dalam panggilan tersebut, individu itu melaporkan terdapat seorang 'lelaki' yang tidak sepatutnya ada di kawasan tersebut berkeliaran.

Berikutan undang-undang privasi menghalang identiti pemanggil didedahkan, sehingga kini Kanoute tidak mengetahui siapakah yang melaporkan dirinya. Apa yang diketahui, pemanggil itu adalah kakitangan kolej tersebut sendiri. Pihak Smith College memohon maaf atas apa yang berlaku dan berjanji akan menangani kes sedemikian rupa dengan lebih baik, seandainya berlaku lagi. (‘All I Did Was Be Black’)

Dinobatkan sebagai salah sebuah universiti terbaik dunia tidak menjamin pelajar di dalamnya mampu berfikiran rasional dan matang. Itulah yang berlaku dalam sebuah insiden pada bulan Mei tahun 2018 apabila seorang pelajar kulit hitam bernama Lolade Siyonbola terlelap di salah sebuah bilik kegunaan umum, kepenatan semasa menyiapkan tesisnya.

Sarah Braasch, salah seorang pelajar doktor falsafah jurusan psikologi berkulit putih di situ mengesyaki status Siyonbola sebagai pelajar, melakukan panggilan polis melaporkan syak wasangkanya. Alasannya - ada individu yang tak sepatutnya ada di situ.

Dua anggota polis yang hadir meminta dokumen pengenalan diri milik Siyonbola, atas alasan 'kita di bangunan milik Yale dan status Siyonbola sebagai pelajar perlu dibuktikan.' Insiden itu memaksa pihak pengurusan Yale University mengeluarkan kenyataan, memohon maaf atas apa yang telah berlaku serta melipat gandakan usaha dalam memerangi unsur rasisme di kalangan pelajar mereka.

Kisah yang amat menyayat hati ini merupakan satu insiden yang benar-benar mencerminkan kekeliruan sistem sosial Amerika Syarikat sekarang. Botham Shem Jean merupakan seorang juruanalisis sebuah firma audit PricewaterhouseCoopers yang tinggal sendirian di sebuah apartment satu bilik di Dallas. Baru berusia 26 tahun, Jean pulang ke rumahnya dan masuk, bersedia untuk berehat - tidak mengunci pintunya.

Penat selepas bekerja lebih 14 jam, seorang pegawai polis wanita bernama Amber Guyger terkejut melihat pintu apartmentnya terbuka. Dia mengeluarkan pistol dan mendapati ada lembaga sedang duduk menonton TV di dalam rumah. Jean yang terkejut dengan apa yang berlaku cuba menghampiri Guyger namun Guyger melepaskan tembakan. Dua tembakan tepat mengenai badan Jean yang disangkakan perompak.

Selepas tembakan dilepaskan, barulah Guyger menyedari dia sebenarnya tersilap apartment kerana unit miliknya, berada betul-betul di atas unit Jean. Atas kesilapan membunuh jirannya sendiri, Guyger dijatuhkan hukuman penjara 10 tahun. Hukuman yang lebih ringan diberikan kerana peguambela berjaya membuktikan di kawasan kejiranan itu, kejadian tersalah unit sendiri memang kerap berlaku. (Ex-officer Amber Guyger testifies)


Bagaimana Indonesia Memanfaatkan Gagasan OBOR China

Dalam media sosial, banyak perkongsian dilakukan oleh individu-individu yang membandingkan apa yang sedang dilakukan oleh kerajaan Indonesia ketika ini dengan apa yang sedang berlaku pada kerajaan Malaysia.

Ramai memuji langkah Presiden Indonesia, Joko Widodo dalam mempercepatkan pembangunan yang tampak berlaku dengan sangat agresif serta pantas, berbanding dengan kadar pertumbuhan Malaysia. Apatah lagi propaganda yang menunjukkan usaha Indonesia bakal menjadi salah satu kuasa utama dunia disebarkan, tak dapat dinafikan akan wujud rasa iri hati melihat perubahan pada republik gergasi itu.

Bagaimanapun, harus diceritakan pada anda semua - pembangunan dan perkembangan pesat yang sedang dilakukan kerajaan Indonesia banyak bertitik tolak dengan kerjasama mereka bersama dengan inisiatif kerajaan China yang kita kenali dengan nama One Belt One Road atau OBOR.

Indonesia sebenarnya sudah pun menjadi antara negara terawal di Asia Tenggara dilihat sebagai negara penyokong kepada usaha OBOR, semasa penggal pemerintahan Presiden Jokowi yang pertama sejak tahun 2015.

Pada tahun 2016, kerajaan Indonesia menyertai persidangan kemuncak G20 yang dianjurkan di Hangzhou, China dikatakan menjadi titik tolak penglibatan mereka dengan OBOR yang dilancarkan 3 tahun sebelum itu, pada tahun 2013.

Penyelidikan yang dilakukan melaporkan Indonesia, seandainya bersama dengan China - bakal menjadi antara penerima faedah terbesar inisiatif itu kerana kedudukan Indonesia sebagai rakan dagang terbesar China di Asia Tenggara. China sendiri ketika itu sudah menjadi pelabur terbesar di negara tersebut.

Pada bulan Mei 2017, Presiden Jokowi menjadi antara tetamu utama persidangan pertama Forum OBOR diadakan di Beijing, dihadiri oleh 29 ketua kerajaan seluruh dunia termasuklah negara kita, Itali, Sepanyol, Russia, Turki, Myanmar, Filipina, Pakistan dan banyak lagi,

Walaupun berdepan tentangan yang memandang inisiatif OBOR mempunyai agenda perluasan kuasa China sebagai kuasa dunia dan dikatakan satu bentuk penjajahan baru menggunakan kuasa kewangan. Pada Forum OBOR kedua yang diadakan selama 2 hari, daripada 27 hingga 29 April 2019 - kerajaan Indonesia mengumumkan perjanjian dengan kerajaan China melibatkan 23 buah projek infrastruktur yang bakal mengubah wajah Indonesia sepenuhnya.

Sejak mula lagi menyatakan sokongan kepada inisiatif OBOR, Presiden Jokowi meletakkan sasaran untuk memajukan kawasan-kawasan yang mundur di negara itu melalui pembangunan infrastruktur serta fasiliti yang lebih baik.

Matlamat itu diteruskan sebagai agenda utama beliau selepas berjaya mendapat kembali mandat memerintah - meletakkan sasaran pembangunan sama rata ke seluruh Indonesia sebagai fokus utama. Setakat ini sasaran Indonesia adalah untuk mewujudkan empat koridor pembangunan terbesar, melibatkan Sumatera Utara, Kalimantan Utara, Utara Sulawesi dan Bali.

Setiap koridor dibangunkan dengan matlamat berbeza - koridor Sulawesi mahu diangkat sebagai hab logistik utama di kawasan perairan Selat Melaka, Kalimantan pula sebagai penjana tenaga hidro dan dua lagi koridor di Sulawesi dan Bali untuk tujuan pelancongan.

Sebuah konsortium kerjasama China dan Indonesia dibentuk, bagi membangunkan jalinan rel keretapi berkelajuan tinggi di antara Jakarta dan Bandung sepanjang 150 km, bagi membangunkan kawasan-kawasan satelit di sepanjang laluan rel tersebut - dijangka mampu menyumbang lebih RM100 billion kepada ekonomi.

Rel berkelajuan tinggi yang menjadi mercu tanda kerjasama kedua-dua kerajaan itu telahpun dilancarkan pada tahun 2016, namun berdepan isu regulasi, pengambilan tanah dan perancangan menyebabkan pembinaannya terpaksa ditunda, hanya dimulakan secara rasmi pada awal tahun 2019.

Berdepan kritikan ekoran bimbang pengaruh China yang terlalu meluas, Presiden Jokowi dilihat tidak lagi mahu menoleh ke belakang lagi, menyifatkan penglibatan negara China di Indonesia tidak akan dihentikan kerana kedua-dua negara akan memperolehi manfaat besar hasil daripada kerjasama mereka.


Kisah Nabi Musa A.S Menampar Muka Malaikat Maut Sehingga Terkeluar Mata

Mungkin ada di antara para pembaca Iluminasi pernah terdengar kisah tentang Nabi Musa A.S telah menumbuk mata malaikat maut sehingga buta kerana tidak mahu mati lagi saat itu.

Kisah ini diceritakan di mana malaikat maut diutuskan oleh Allah S.W.T untuk mengambil roh Nabi Musa. Namun sebaik sahaja bertemu, Nabi Musa menampar muka malaikat maut sehingga terkeluar matanya.

Jika difikirkan sejenak, ia kedengaran seperti tidak masuk akal bagaimana baginda boleh menumbuk malaikat maut, kan?

Namun ia terdapat dalam sahih al-Bukhari yang diriwayatkan oleh Abu Hurairah:

أُرْسِلَ مَلَكُ الْمَوْتِ إِلَى مُوسَى عَلَيْهِمَا السَّلَام فَلَمَّا جَاءَهُ صَكَّهُ فَرَجَعَ إِلَى رَبِّهِ فَقَالَ أَرْسَلْتَنِي إِلَى عَبْدٍ لَا يُرِيدُ الْمَوْتَ فَرَدَّ اللَّهُ عَلَيْهِ عَيْنَهُ وَقَالَ ارْجِعْ فَقُلْ لَهُ يَضَعُ يَدَهُ عَلَى مَتْنِ ثَوْرٍ فَلَهُ بِكُلِّ مَا غَطَّتْ بِهِ يَدُهُ بِكُلِّ شَعْرَةٍ سَنَةٌ قَالَ أَيْ رَبِّ ثُمَّ مَاذَا قَالَ ثُمَّ الْمَوْتُ قَالَ فَالْآنَ فَسَأَلَ اللَّهَ أَنْ يُدْنِيَهُ مِنْ الْأَرْضِ الْمُقَدَّسَةِ رَمْيَةً بِحَجَرٍ قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ فَلَوْ كُنْتُ ثَمَّ لَأَرَيْتُكُمْ قَبْرَهُ إِلَى جَانِبِ الطَّرِيقِ عِنْدَ الْكَثِيبِ الْأَحْمَرِ

Maksudnya : "Malaikat maut dihantar kepada Nabi musa. Apabila ia datangnya, Nabi Musa menampar malaikat. Lantas ia kembali kepada Allah seraya berkata : Engkau utuskan aku kepada seorang hamba yang tidak mahu mati. Maka Allah mengembalikan mata malaikat dan berfirman : Kembalilah dan katakan kepadanya supaya dia letakkan tangannya di belakang lembu jantan. Setiap bulu yang dilitupi oleh tanggannya itu adalah tahun (yang akan dia hidup). Nabi Musa (setelah menyampaikan pesanan dari Allah) berkata : Wahai Tuhan, kemudian apa?. Allah menjawab : kematian. Nabi Musa berkata : Sekaranglah. Kemudian Baginda memohon kepada Allah agar diletakkan berhampiran dengan tanah Palestin sejauh lontaran batu. Abu Hurairah berkata : Rasulullah saw bersabda : Jika aku ada di sana akan aku tunjukkan kuburnya yang berhampiran dengan jalan yang berada dengan pasir merah.”  Riwayat al-Bukhari (1339)(3407), Muslim (6298)

Imam al-Bukhari meriwayatkan hadis di atas dalam beberapa bab termasuklah bab sesiapa yang suka untuk ditanam di tanah yang disucikan dan selain itu, serta bab kewafatan Nabi Musa dan apa yang disebutkan selepasnya.

Selain itu, hadis ini dimasukkan ke dalam kitab sahih oleh Imam Muslim.

Maka, kisah Nabi Musa menumbuk atau menampak muka malaikat maut sebenarnya adalah sebuah kisah yang thabit dan sahih.

Orang Islam menerima riwayat ini seperti mana yang dinyatakan oleh para cendekiawan:

Tetapi, dengan berlakunya kisah ini, tidakkah ia menunjukkan bahawa Nabi Musa enggan nyawanya ditarik?

Dan bukankah kisah ini memperlihatkan Nabi Musa sebagai kasar sehinggakan berani memukul utusan Allah S.W.T?

Sebenarnya, kisah ini tidaklah menceritakan bahawa Nabi Musa tidak mahu nyawanya ditarik.

Bagi yang tidak mendalami dan memahami dengan betul riwayat ini, mereka telah memperlekehkan dan menjatuhkan nama Nabi Musa.

Tetapi hakikatnya, kisah ini telah dijawab dan dijelaskan oleh Ibnu Khuzaimah, seperti mana yang dinukilkan oleh Ibnu Hajar al-Asqalani:

“Allah mengutuskan malaikat maut bukan untuk mencabut nyawanya akan tetapi sebagai satu ujian kepada baginda. Dan Nabi Musa menampar muka malaikat adalah kerana baginda melihat seorang lelaki yang masuk ke rumahnya tanpa izin dalam keadaan baginda tidak tahu bahawa itu adalah malaikat maut” (Rujuk Fath al-Bari Syarh Sahih al-Bukhari( 20/115))

Menggunakan pandangan Al-Maziri, Imam al-Nawawi ketika mensyarahkan hadis ini berkata:

"Sebahagian daripada atheis telah mengingkari hadis ini berserta gambarannya dan berkata: “Bagaimana Musa boleh mencungkil mata malaikat maut?”

Beliau membawakan beberapa jawapan oleh para ulama’ berkenaan perkara ini:

1. Tamparan ini adalah tidak mustahil berlaku apabila Allah S.W.T menginzinkan ia dilakukan oleh Nabi Musa. Ia merupakan satu ujian kepada pihak yang ditampar, iaitu malaikat maut. Sudah tentunya Allah S.W.T berhak melakukan apa sahaja yang dikehendaki-Nya terhadap mana-mana makhluk-Nya.

2. Peristiwa ini berlaku secara majaz. Ini bermakna bahawa Nabi Musa berhujah dan berdebat dengan malaikat maut, dan menewaskannya. Dikatakan: “فَقَأَ فُلَان عَيْن فُلَان”. Maksudnya “fulan telah memukul mata si fulan” yang bermaksud orang itu telah mengalahkan si fulan dengan hujah.

Al-Maziri memberikan kenyataan tentang pendapat ini di mana dalam hal ini, ia terdapat kelemahan. Ini kerana seperti yang disabdakan oleh baginda Rasulullah S.A.W berbunyi: “فَرَدَّ اللَّهُ عَيْنَهُ” yang membawa maksud maka Allah S.W.T mengembalikan matanya.

3. Dihujahkan bahawa kedatangan malaikat maut sebagai utusan Allah tidak diketahui oleh Nabi Musa. Baginda sebalinya beranggapan bahawa orang tersebut adalah orang asing yang mahukan nyawanya. Dengan ini, Nabi Musah harus mempertahankan dirinya, yang mana tidak disengajakan ketika mencungkil mata malaikat maut.

Jawapan ini adalah dari al-Imam Abu Bakr bin Khuzaimah, manakala yang lainnya oleh kalangan ulama terdahulu. Al-Maziri dan Al-Qadhi 'Iyadh juga memilih pendapat ini. (Rujuk Syarh al-Nawawi ‘ala Muslim (8/103))

Dalam hal ini, ia adalah sesuatu yang biasa. Seperti yang kita tahu, malaikat boleh berubah ke dalam bentuk manusia yang mana pernah berlaku kepada Maryam. Firman Allah S.W.T:

وَٱذْكُرْ فِى ٱلْكِتَـٰبِ مَرْيَمَ إِذِ ٱنتَبَذَتْ مِنْ أَهْلِهَا مَكَانًا شَرْقِيًّا ﴿١٦﴾ فَٱتَّخَذَتْ مِن دُونِهِمْ حِجَابًا فَأَرْسَلْنَآ إِلَيْهَا رُوحَنَا فَتَمَثَّلَ لَهَا بَشَرًا سَوِيًّا ﴿١٧﴾ قَالَتْ إِنِّىٓ أَعُوذُ بِٱلرَّحْمَـٰنِ مِنكَ إِن كُنتَ تَقِيًّا

Maksudnya : "Dan bacakanlah (wahai Muhammad) di dalam Kitab Al-Quran ini perihal Maryam, ketika dia memencilkan diri dari keluarganya di sebuah tempat sebelah timur. Kemudian Mariam membuat dinding untuk melindungi dirinya dari mereka maka Kami hantarkan kepadanya: Roh dari kami lalu ia menyamar diri kepadanya sebagai seorang lelaki yang sempurna bentuk kejadiannya. Maryam berkata: Sesungguhnya aku berlindung kepada (Allah) Ar-Rahman daripada (gangguan) mu kalaulah engkau seorang yang bertaqwa." (Surah al-Mariam : 16-19)


5 Insiden Hacking Paling Lejen Dalam Sejarah

Insiden-insiden penggodaman atau 'hacking' merupakan insiden di mana rangkaian komputer digodam dan diceroboh masuk, tanpa kebenaran pemilik rangkaian atau peranti tersebut.

Memerlukan kemahiran yang tinggi serta pengetahuan yang luas dalam bidang komputer, penggodam atau 'hackers' merupakan individu yang perlu kita takuti sekiranya mereka memang menyimpan niat jahat; apatah lagi dalam zaman di mana semua perkara disimpan secara digital.

Adakah anda salah seorang peminat kisah-kisah tentang 'hacking'? Tahukah anda tentang lima kisah penggodaman paling legenda direkodkan dalam sejarah setakat ini?

Pada 4 Jun 1903, pencipta Guglielmo Marconi dilaporkan akan melakukan demonstrasi tentang ciptaannya yang terbaru dan bakal mengubah telekomunikasi dunia - komunikasi tanpa wayar. Marconi percaya ciptaannya itu akan memudahkan perhubungan dilakukan dalam jarak yang sangat panjang tanpa gangguan ke atas isyarat yang dihantar.

Bagi membuktikan teknologinya, Marconi akan menghantar satu mesej dari Cornwall yang terletak di bahagian barat daya England kepada kawannya, Prof. Fleming yang ada di London duduk dalam sebuah teater syarahan. Prof. Fleming menerima mesej namun mesej yang diterima merupakan satu kutukan kepada Marconi sendiri. Jelaslah, sistem komunikasi tanpa wayar Marconi berjaya diceroboh individu lain.

Rupa-rupanya, rangkaian Marconi diceroboh oleh pesaing rapat beliau, seorang pereka dan ahli silap mata bernama Nevil Maskelyne yang berjaya memintas mesej asal - dalam usaha untuk membuktikan dakwaan Marconi tentang keselamatan rangkaian tanpa wayar ciptaan beliau - bukanlah seselamat yang disangkakan. (The Great Wireless Hack of 1903)

Josef Engressia atau 'Joybubbles' lahir pada tahun 1949, seorang buta namun mempunyai kebolehan meniru bunyian dengan sempurna sekali. Mempunyai kepintaran tinggi dengan kadar IQ sekitar 172 membolehkan dia memahami teknologi di sebalik rekaan telefon, mula mengkajinya sejak berusia 4 tahun. Berikutan ketiadaan rakan sepermainan, Engressia menjadikan hobi mendengar nada telefon sebagai teman tidurnya.

Sehinggalah pada satu hari dia menyedari seandainya dia bersiul dalam satu nada tertentu, rangkaian telefon yang ada akan terhenti seterusnya membolehkan panggilan jarak jauh dilakukan tanpa melalui operator penghubung.

Keupayaan ini didiamkan sebelum dia menyambung pengajian di University of South Florida, di mana dia menawarkan khidmat panggilan jarak jauh pada pelajar dengan kadar $1 sekali telefon. Selepas perkhidmatannya itu dibongkarkan, dia ditahan dan didakwa atas kesalahan menipu syarikat telefon pada tahun 1971, didenda dan diminta untuk tidak mengulangi perbuatannya. Engressia akur dan berjaya ditawarkan kerja dengan syarikat telefon selepas itu.

Sekumpulan anak muda yang berkemahiran dalam bidang komputer saling bekerjasama antara satu sama lain, berkongsi kemahiran dan minat yang sama. Ekoran daripada itu, mereka menamakan kelab kecil mereka '414' sempena nombor kod telefon pekan mereka. Atas kemahiran masing-masing, mereka mula mencari cabaran yang lebih besar; mahu memecah masuk ke dalam rangkaian komputer luar yang lebih kukuh sekuritinya.

Dengan menggunakan peralatan yang ringkas serta strategi yang mudah, 414 berjaya memecah masuk ke dalam rangkaian komputer milik hospital francais Sloan-Kettering, perpustakaan negara Los Alamos serta rangkaian komputer milik Security Pacific Bank.

Kerugian yang mereka sebabkan tidaklah besar dan gangguan yang wujud hanyalah pada tahap minima. Namun mereka memulakan tren baru aktiviti godaman secara berkumpulan dan pihak FBI agak gusar sekiranya aktiviti seperti mereka mula diikuti pihak lain.

Oleh kerana ketiadaan undang-undang yang mampu menghukum apa mereka lakukan, kerajaan Amerika Syarikat terpaksa mensabitkan kesalahan mereka menggunakan tuduhan melakukan panggilan telefon untuk mengganggu pihak lain, dengan denda $500 dan dua tahun tempoh berkelakuan baik. Mereka juga adalah kumpulan pertama di dunia digelarkan sebagai 'hackers.'

Dikenali sebagai 'the homeless hacker' kerana gemar hidup secara nomad, Adrian Lamo merupakan seorang penggodam yang membina kemahiran sendiri. Dia mula terkenal selepas berjaya memecah masuk ke dalam rangkaian telekomunikasi WorldCom pada tahun 2001 sebelum terkenal di seluruh dunia selepas berjaya menyusup ke dalam rangkaian dalaman gergasi media The New York Times, pada tahun sama.

Dari situ, dia berjaya memuat turun data peribadi dan maklumat tentang 3,000 kolumnis media tersebut termasuklah senarai data sulit, melibatkan beberapa orang bekas Presiden Amerika Syarikat, VIP serta selebriti. Selepas 15 bulan siasatan atas dakwaan The New York Times bahawa ada individu berjaya memecah masuk ke dalam sistem mereka, barulah Lamo menyerah diri kepada pihak FBI pada bulan September tahun 2003. Dia dihukum penjara di rumah selama dua tahun dan disaman $65,000.

Pada tahun 2010, nama Lamo sekali lagi menjadi sebutan selepas dia mendedahkan kepada umum berkenaan sumber sebenar yang membocorkan banyak dokumen rahsia milik kerajaan Amerika Syarikat kepada pemilik Wikileaks, iaitu Julian Assange. Individu tersebut, Chelsea Manning (asal Bradley Manning) ditahan selepas siasatan membuktikan Chelsea bekerjasama dengan Assange dalam skala yang sangat besar sehingga mampu menggugat kestabilan negara.

Tidak diketahui sehingga kini siapakah penulis asal program yang telah berjaya memecah masuk sistem nuklear milik kerajaan Iran ini. Ada pendapat mengatakan serangan itu berpunca daripada sistem serangan yang dihasilkan daripada kerjasama kerajaan Amerika Syarikat dan Israel.

Mempunyai saiz tidak sampai 1MB, program ini tidak diketahui bagaimana boleh berada dalam rangkaian komputer Iran, berjaya menjahanamkan simpanan uranium milik Iran dengan menghentikan beberapa fungsi dan peralatan yang sepatutnya berjalan - tanpa disedari selama lebih 17 bulan.

Pakar nuklear Iran pula selama tempoh tersebut, tidak mengesyaki sesuatu yang buruk telah berlaku kerana program yang dikenali sebagai 'stuxnet' itu bertindak untuk memintas dan melaporkan kepada pegawai bertugas bahawa keadaan masih terkawal dan normal.

Dikenali dengan nama 'stuxnet' berdasarkan kepada salah satu sintaks yang ada dalam pengaturcaraan program tersebut, belum ada pihak mengaku mereka dalang di sebalik insiden itu. Beberapa pendedahan tidak rasmi menamakan program itu dibangunkan semasa pemerintahan George W. Bush sehinggalah era Barrack Obama.

Kod 'stuxnet' dilaporkan amat kompleks dan efisien. Sekiranya mahu dibangunkan semula, diramalkan memerlukan masa lebih 2 ke 3 tahun bagi mereplikasikan semua fungsi dan kebolehannya.


Kisah Disebalik Sambutan Deepavali / Diwali : Festival Cahaya Masyarakat Hindu

Setiap tahun di antara bulan Oktober dan November, masyarakat penganut Hindu meraikan sambutan Diwali atau Deepavali.

Dari segi bahasanya, istilah 'deepavali' membawa makna barisan lampu cahaya yang menerangi - jadi sambutan Deepavali juga turut sama dikenali sebagai 'festival cahaya'.

Disambut selama 5 hari, penganut agama Hindu akan menghiasi kediaman dan premis mereka dengan pelita-pelita kecil diperbuat daripada tanah liat, dikenali sebagai 'diyas.'

Mengapakah sambutan ini disambut sedemikian cara dan apakah kaitan cahaya dengan sambutan unik masyarakat Hindu ini? Jom kita telusuri serba sedikit sejarahnya.

Cerita asal-usul sambutan perayaan Diwali berkait dengan kepercayaan masyarakat Hindu daripada aspek agama.

Ada hikayat yang terkandung dalam kitab Ramayana berkenaan Dewa bernama Rama yang kembali ke kawasannya, bersama isterinya Sita dan abangnya Lakchman selepas dibuang daerah.

Mengetahui Sita ada bersama kumpulan itu, syaitan bernama Ravana yang lama teringin mahu memperisterikan Sita bertindak menculik Sita dan membawanya lari.

Sita bijak meninggalkan jejak dengan menjatuhkan barangan kemasnya, agar Rama mampu menjejakinya.

Berikutan ketiadaan tentera yang cukup, Rama bertemu dengan Raja Monyet Hanuman, yang menyatakan persetujuan membantu Rama menyelamatkan kembali Sita.

Mereka menuruti jejak Sita yang yang ada sebelum tiba ke sebuah pulau, terletak jauh di tengah lautan.

Ketiadaan cara untuk terbang ke lautan itu menghalang askar monyet Hanuman daripada turut sama membantu Rama.

Jadi Hanuman dan pengikutnya memohon pertolongan kesemua haiwan yang ada untuk membantu menyiapkan jambatan dengan cepat. Kami pernah menceritakan tentang jambatan ini yang didakwa benar-benar wujud di humi.

Berjaya mendirikan jambatan, Rama, Hanuman dan tenteranya bergegas menyerang Ravana.

Selepas memperoleh kemenangan dan berjaya menyelamatkan isterinya, Rama, Sita dan Hanuman berhadapan kesukaran mencari jalan pulang akibat suasana yang gelap kerana hari tersebut merupakan hari di mana kegelapan berada pada tahap tertinggi.

Bagi membantu Rama dan isterinya pulang ke kediaman mereka di Ayodhya, masyarakat Hindu membantu dengan meletakkan lampu pelita 'diyas' di sepanjang laluan bagi membolehkan Rama mengenalpasti jalan yang patut mereka lalui.

Walaupun di negara kita hanya menyambut sehari sambutan Diwali, sambutan sebenar Diwali sebenarnya mempunyai 5 hari berbeza.

Setiap satu hari mempunyai sambutan dan amalan berbeza, diraikan setiap tahun berdasarkan perkiraan kalendar Hindu 'Amavasya,' bagi menentukan tarikh ari paling gelap di mana kuasa kebaikan dan kejahatan bertembung.

Perayaan Diwali bermula 20 hari lebih awal sebelum tibanya hari Diwali,dengan perayaan Dashain atau 'hari Vijadashami', sempena meraikan kemenangan Dewi Durga menentang syaitan kerbau bernama Manishasura.

Hari pertama Diwali dinamakan Dhanteras, hari permulaan sambutan di mana masyarakat Hindu akan membersihkan rumah dan memasang 'diyas' selama 5 hari berturut-turut.

Hari kedua Diwali dinamakan sebagai Chaturdashi dimana mereka bertafakur mengingati bencana neraka, sambil mendoakan kebaikan diturunkan kepada nenek moyang yang telah meninggal dunia.

Hari ketiga merupakan hari paling meriah dikenali dengan nama Lakshmi Pujan, di mana kuil penganut Hindu akan dinyalakan dengan beratus-ratus 'diyas' sempena mengagungkan Dewi Lakshmi.

Menurut kepercayaan mereka, lebih banyak diyas dipasang akan memudahkan Dewi Lakshmi hadir ke kawasan kediaman atau kuil mereka, supaya kehidupan mereka beroleh kebaikan sepanjang tahun tersebut.

Pada hari keempat, perayaan Annakut atau Govardhan disambut, menandakan permulaan kalendar baru orang Hindu, hari pertama dalam bulan pertama iaitu bulan Kartika.

Hari terakhir perayaan Diwali adalah hari yang digelarkan sebagai Bhai Duj atau 'hari anak lelaki'.

Inilah hari di mana semua adik-beradik lelaki bertemu dengan adik-beradik perempuan mereka, bagi mengeratkan hubungan kekeluargaan.

Pada hari ini, adik-beradik perempuan berkumpul menantikan kedatangan adik-beradik lelaki untuk upacara menyuapkan makanan kepada adik-beradik lelaki yang hadir,

Turut sama dikenali dengan nama upacara Rakshabandhan, adik-beradik perempuan akan memakaikan tangkai pada pergelangan tangan abang atau adik lelaki mereka, dikenali sebagai rakhi sebagai simbol perlindungan.

Rakhi juga daripada simbol menandakan jatuhnya beban tanggungjawab adik beradik lelaki melindungi adik beradik wanita keluarga itu.

Sebagai balasan, selepas disuapkan makanan dan diikatkan rakhi, adik-beradik lelaki akan menghadiahkan adik beradik perempuan mereka hadiah, sebagai tanda  mereka akan berusaha memastikan kehidupan dan kesihatan adik beradik perempuan mereka terpelihara.